Aκροβασίες: Ιουνίου 2014\nΤηλεοπτικός χάρτης των Χανίων (29/6/2014)\nO χάρτης των ψηφιακών – αναλογικών συχνοτήτων από τα Κέντρα Εκπομπής σε Μαλάξα και Σκλόκα, έτσι όπως έχει διαμορφωθεί, σήμερα 29 Ιουνίου 2014, έχει ως εξής:\n-Δίαυλος 21: NΕΡΙΤ SPORTS\n-Δίαυλος 24: NΕΡΙΤ SPORTS\n-Δίαυλος 38 (Περιφερειακά): Κύδων Tv, Κρήτη tv, Creta, My, 4U.\n-Δίαυλος 39: ΝΕΡΙΤ, TV-5 Monde + δύο συνδρομητικά της Nova επίγεια.\n-Δίαυλος 49 (Digea): Alpha, ANT1, Μακεδονία TV + Alter (χωρίς πρόγραμμα).\n-Δίαυλος 56 (Digea): Mega, ΣΚΑΪ, Star, Ε tv.\n-Δίαυλος 57 (Περιφερειακά + Art): Νέα Τηλεόραση, ART, Κρήτη 1, Tele Κρήτη.\n-Δίαυλος 41: Βουλή.\nΑπό τη Σκλόκα εκπέμπουν αναλογικά στον δίαυλο 27 η ΝΕΡΙΤ και στον δίαυλο 47 η ΝΕΡΙΤ SPORTS.\nΠροτεραιότητες από την Ενωση Ξενοδόχων Νομού Χανίων για την ανάπτυξη του τουρισμού\nΠροτεραιότητες για τα επόμενα πέντε – δέκα χρόνια, που θα βοηθήσουν την περαιτέρω ανάπτυξη του τουρισμού θέτει με ανακοίνωσή της η Ενωση Ξενοδόχων Νομού Χανίων.\nΜεταξύ αυτών, όπως επισημαίνει, είναι η βελτίωση των υποδομών, η επένδυση στη καθαριότητα των κοινοχρήστων χώρων, η προστασία μνημείων και φυσικών τοπίων, η περαιτέρω συνεργασία του τουρισμού με την πρωτογενή παραγωγή, κ.ά.\nΣτην ανακοίνωση που υπογράφουν ο πρόεδρος της Ενωσης Ξενοδόχων, Μανώλης Γιαννούλης και ο γραμματέας, Κυριάκος Παπαδάκης, κατ’ αρχάς επισημαίνουν ότι «μελετώντας τα στατιστικά του Αερολιμένος Χανίων, για την περίοδο Ιανουάριο με Μάιο του 2014, οι διεθνείς τουριστικές αφίξεις (δηλαδή οι τουρίστες απ’ το εξωτερικό) αυξήθηκαν κατά 18,8% δηλαδή αφίχθησαν περίπου 20.554 περισσότερα άτομα σε σχέση με το 2013.\nΠαρόλο που αυτή η αύξηση μας χαροποιεί, θα πρέπει εδώ να τονιστεί ότι ο μήνας Μάιος σύμφωνα με τα στοιχεία του 2013 αντιστοιχεί μόνο στο 13,5% των συνολικών αφίξεων (ο Ιούνιος στο 17,5%, ο Ιούλιος στο 20,15%, ο Αύγουστος στο 18,9%, ο Σεπτέμβριος στο 16,2% και ο Οκτώβριος στο 7,9%). Δηλαδή η προσφορά των δωματίων που υπάρχει στον προορισμό μας για να καλύψουν τη ζήτηση των μηνών Ιουνίου, Ιουλίου και Αυγούστου είναι τόσο μεγάλη που πρωταρχικός μας στόχος όταν μιλάμε για επέκταση της σεζόν θα πρέπει να είναι να ενισχύσουμε πολύ παραπάνω πρώτα τους μήνες Μάιο και Σεπτέμβριο και μετά να επεκταθούμε στους μήνες Απρίλιο και Οκτώβριο».\nΣτη συνέχεια επισημαίνουν ότι «παρά τις θετικές προβλέψεις που έχουν ανακοινωθεί για τη φετινή σεζόν, είναι φανερό ότι φέτος θα υπάρξουν απρόβλεπτες διακυμάνσεις στα έσοδα των ξενοδοχείων λόγω της μείωσης της Ρωσικής αγοράς και λόγω του ότι οι Σκανδιναβικές χώρες αντιμετωπίζουν, όπως και οι υπόλοιπες Ευρωπαϊκές χώρες, μία γενική υστέρηση στις καταναλωτικές δαπάνες των πολιτών τους λόγω ευρύτερης οικονομικής κρίσης».\nΣτη συνέχεια εκφράζει την πεποίθηση ότι με συστηματική και αδιάκοπτη δουλειά σε συνεργασία με όλους τους τοπικούς Φορείς καθώς και τους Φορείς στην Αθήνα, θα καταφέρει να πετύχει «τους στόχους που έχει θέσει η εταιρεία McKinsey για τον Ελληνικό Τουρισμό (22 με 24 εκατ. φίξεις και μέση δαπάνη ανά ταξίδι 800 €, μέχρι το 2021) και τονίζει ότι «χρειάζεται μέσα στα επόμενα 5 με 10 χρόνια», μεταξύ άλλων:\n• Βελτίωση των υποδομών μας, «στον Νομό Χανίων δίνουμε έμφαση στην καινούργια πτέρυγα του αεροδρομίου καθώς και στο οδικό μας δίκτυο το οποίο χρήζει μεγάλης βελτίωσης (με προτεραιότητα οι υπάρχουσες υποδομές να λειτουργήσουν όπως ο φωτισμός στη εθνική οδό)».\n• Καθαριότητα των κοινόχρηστων χώρων, αλλά και βελτίωση ακόμα περισσότερο της παροχής υπηρεσιών στα ξενοδοχεία.\n• Προστασία μνημείων και φυσικών τοπίων και ανάδειξή τους ώστε «να παραμένουν επισκέψιμα για τους τουρίστες μας.\n• Συστηματοποίηση – επέκταση συνεργασιών με τουριστικούς πράκτορες και αεροπορικές εταιρείες.\n• Συνεργασία του Τουρισμού με την πρωτογενή παραγωγή.\n• Να πιέσουμε ο προορισμός μας να συμπεριληφθεί στους χαμηλούς φορολογικούς συντελεστές όπως ανταγωνιστικοί προορισμοί μας στο Αιγαίο.\n•Να «πιέσουμε για μείωση φορολογίας π.χ. χαράτσι, Φ.Α.Π., φόρος εισοδήματος, πνευματικά δικαιώματα» κ.ά.\n(Χανιώτικα νέα - 28/6/2014)\nΑπειλή λειψυδρίας στα Χανιά\nΟρατός είναι ο κίνδυνος της λειψυδρίας στα Χανιά καθώς η στάθμη του νερού στις πηγές της Αγιάς, από τις οποίες υδρεύεται ο Δήμος Χανίων, βρίσκεται σε ιστορικά χαμηλά επίπεδα.\nΤο θέμα αυτό απασχολεί έντονα τη Δημοτική Επιχείρηση Υδρευσης – Αποχέτευσης Χανίων, η πρόεδρος και στελέχη της οποίας έδωσαν χθες συνέντευξη Τύπου στα τοπικά Μ.Μ.Ε. Η πρόεδρος του Δ.Σ. της Δ.Ε.Υ.Α.Χ. Νίκη Αποστολάκη τόνισε ότι «η στάθμη του νερού στις πηγές του Πλατάνου της Αγιάς, απ’ όπου υδρεύεται ο Δήμος Χανίων, βρίσκεται σε ιστορικά χαμηλά επίπεδα, πολύ χαμηλότερα απ’ αυτά του 2010, οπότε και είχαμε αντιμετωπίσει σοβαρό πρόβλημα. Φέτος το καλοκαίρι, το οποίο προβλέπεται να είναι θερμό και ξηρό, αλλά και μετά από μια χειμερινή περίοδο ιδιαίτερα χαμηλών βροχοπτώσεων, το πρόβλημα αναμένεται να είναι εντονότερο».\nΣτη διάρκεια της συνέντευξης έγιναν προτάσεις και αναφορές σε μέτρα αντιμετώπισης της λειψυδρίας.\nΣε ανακοίνωση της Δ.Ε.Υ.Α.Χ. αναφέρεται χαρακτηριστικά ότι «ειδικά για φέτος το καλοκαίρι το οποίο προβλέπεται να είναι θερμό και ξηρό, αλλά και μετά από μια χειμερινή περίοδο ιδιαίτερα χαμηλών βροχοπτώσεων, το πρόβλημα αναμένεται να είναι εντονότερο, αφού ήδη η στάθμη του νερού στις πηγές του Πλατάνου της Αγιάς, απ’ όπου υδρεύεται ο Δήμος Χανίων, βρίσκεται σε ιστορικά χαμηλά επίπεδα, πολύ χαμηλότερα απ’ αυτά του 2010, οπότε και είχαμε αντιμετωπίσει σοβαρό πρόβλημα».Στο σημείο αυτό η Δ.Ε.Υ.Α.Χ. αναφέρεται σε μέτρα που έχουν ληφθεί από τη Δ.Ε.Υ.Α. Χανίων, όπως η λειτουργία νέων γεωτρήσεων, η αγορά συμπληρωματικής ποσότητας νερού από τον Ο.Α.Κ. και η παρακολούθηση των διαρροών του κεντρικού δικτύου ύδρευσης μέσω ενός ειδικού σύγχρονου ηλεκτρονικού συστήματος τηλεμετρίας, ωστόσο προσθέτει ότι επιβάλλεται όλοι οι συνυπεύθυνοι φορείς διαχείρισης υδατικών πόρων να συμβάλλουν στη διαφύλαξη όχι μόνο της ποσότητας, αλλά και της ποιότητας αυτού του πολύτιμου αγαθού.\nΣτο σημείο αυτο τονίζει ότι πιο καθοριστικής σημασίας είναι το γεγονός να ευαισθητοποιηθούν οι ίδιοι οι πολίτες, τους οποίους καλεί «να προσέχουν ιδιαίτερα δέκα προτεινόμενα σημεία»:\n1. Να επισκευάζετε αμέσως όλες τις διαρροές που διαπιστώνετε στις υδραυλικές σας εγκαταστάσεις και ιδιαίτερα τις διαρροές στα καζανάκια, γιατί προκαλούν τεράστια σπατάλη νερού. Καζανάκι που τρέχει, βρύση που στάζει, χαλασμένο φλοτέρ στο ντεπόζιτο μπορούν να ανεβάσουν την κατανάλωση και συνάμα σπατάλη του νερού και μοιραία και τον λογαριασμό σας.\n2. Να ποτίζετε τα φυτά και τα λουλούδια του μπαλκονιού σας με ποτιστήρι, νωρίς το πρωί ή αργά το απόγευμα, τότε δηλαδή που η εξάτμιση είναι περιορισμένη και συνεπώς χρειάζεται λιγότερη ποσότητα νερού.\n3. Μην σπαταλάτε νερό για το κατάβρεγμα αυλών, βεραντών, μπαλκονιών και πεζοδρομίων, με σκοπό τη δημιουργία πιο δροσερής ατμόσφαιρας.\n4. Να πλένετε τις αυλές και τα σπίτια με σφουγγαρίστρες και όχι με λάστιχο.\n5. Να πλένετε το ή τα αυτοκίνητά σας σε αραιά χρονικά διαστήματα, χωρίς λάστιχο και με τη χρήση κουβά και σφουγγαριού.\n6. Μην ανοίγετε τις βρύσες του νιπτήρα και της κουζίνας μέχρι το τέρμα, εφόσον μπορείτε να εξυπηρετηθείτε και με λιγότερο νερό.\n7. Μην αφήνετε ανοικτές τις βρύσες όταν βουρτσίζετε τα δόντια σας ή όταν ξυρίζεστε ή όταν σαπουνίζετε τα πιάτα.\n8. Χρησιμοποιείτε τα πλυντήρια ρούχων και πιάτων μόνο όταν γεμίσουν, ρυθμίζοντάς τα στο οικονομικό πρόγραμμα και αποφεύγετε τις συχνές χρήσεις για λίγα ρούχα ή πιάτα.\n9. Προτιμήστε να κάνετε ντους από το να γεμίζετε την μπανιέρα σας για να πλύνετε το σώμα σας.\n10. Μην αφήνετε τα παιδιά σας να σπαταλούν νερό παίζοντας με ανοικτές τις βρύσες του σπιτιού σας».\nΜ. ΜΑΡΚ. - Γ. ΛΥΒ.\nΗ Μονάδα Νεογνών\nΣαν γροθιά στο στομάχι ήρθε η χθεσινή επιστολή τριών νέων γονέων να αφυπνίσει την τοπική κοινωνία και τους φορείς της για το μείζον θέμα της λειτουργίας Μονάδας Εντατικής Νοσηλείας Νεογνών στο Νοσοκομείο Χανίων. Οι τρεις γονείς έγιναν οι ίδιοι μάρτυρες, όπως σημειώνουν, «μιας αντίθεσης που -δυστυχώς- μόνο αν τη ζήσει κάποιος μπορεί να κατανοήσει το μέγεθός της. Να γεννηθεί το παιδί σου πρόωρο και ενώ μόλις έχει ανακοινωθεί με δελτίο Τύπου η απόκτηση από το Γενικό Νοσοκομείο Χανίων 3 νέων υπερσύγχρονων θερμοκοιτίδων, να σε ενημερώνουν οι γιατροί ότι, ελλείψει γιατρών και προσωπικού, για να επιβιώσει το νεογέννητό σου, πρέπει να μεταφερθεί σε Μονάδα Εντατικής Νοσηλείας Νεογνών (Μ.Ε.Ν.Ν.) στο Ηράκλειο μέσω της εθνικής οδού». Για να συμπληρώσουν: «Οταν τα νεογέννητά μας ξεπέρασαν τον κίνδυνο, τη θέση της αγωνίας που μας διακατείχε πήρε η οργή μας για την έλλειψη σύγχρονης Μ.Ε.Ν.Ν. στα Χανιά». Αντί, λοιπόν, να αναβαθμιστεί η Μονάδα Ενδιάμεσης Νοσηλείας Νεογνών του Νοσοκομείου Χανίων και να λειτουργήσει ως Εντατικής Νοσηλείας, όπως εδώ και χρόνια έχουν ζητήσει γιατροί, μα και φορείς, παραμένει ουσιαστικά σε υποβαθμισμένη λειτουργία και κρατιέται μέσα από υπεράνθρωπες προσπάθειες του προσωπικού της! Και δεν είναι μόνο αυτό:\nΟπως έγινε γνωστό από το ρεπορτάζ, κανένας νέος γιατρός δεν ανταποκρίθηκε στην τελευταία προκήρυξη που έγινε για την πρόσληψη εξειδικευμένου προσωπικού λόγω της δραματικής μείωσης των απολαβών των γιατρών! Ετσι, αυτή τη στιγμή η Μονάδα Ενδιάμεσης Νοσηλείας Νεογνών λειτουργεί με τη συνδρομή επικουρικών παιδιάτρων και ενός νεογνολόγου που η Διοίκηση κατάφερε να ανανεώσει τη σύμβασή του! Εδώ, λοιπόν, δεν έχει ευθύνες μόνο το Υπουργείο Υγείας. Το εντυπωσιακό είναι η αδιαφορία γιατρών για τις προκηρυχθείσες αυτές θέσεις! Ωστόσο, επείγει να βρεθεί λύση. Επείγει η αναβάθμιση της Μονάδας. Επιτέλους, δεν μπορεί σε όλη την Ελλάδα να μην υπάρχουν γιατροί για να καλύψουν αυτές τις θέσεις, οι οποίες επιβάλλεται να επαναπροκηρυχθούν! Κι αν δεν εκδηλώσουν ενδιαφέρον οι γιατροί, τότε δεν θα είναι μόνον ο γυαλός στραβός…\nΚραυγή αγωνίας για τη μη λειτουργία της Μονάδας Εντατικής Θεραπείας Νεογνών του Νοσοκομείου Χανίων\nΚραυγή αγωνίας για τη μη λειτουργία Μονάδας Εντατικής Νοσηλείας Νεογνών στο Νοσοκομείο Χανίων βγάζουν νέοι γονείς οι οποίοι χρειάστηκε να μεταφέρουν τα μωρά τους στο Ηράκλειο για νοσηλεία!\nΚαι αυτό λίγο μετά τη στιγμή που είχε αποκτήσει το Νοσοκομείο τρεις νέες θερμοκοιτίδες!\nΗ επιστολή, την οποία έστειλαν στα “Χανιώτικα νέα” και σε άλλα ΜΜΕ, αλλά και στην διοίκηση του Νοσοκομείου Χανίων, υπογράφεται από τρεις νέους πατέρες που, όπως εξηγούν, «μόλις φέραμε μαζί με τις γυναίκες μας στον κόσμο τα νεογέννητα μας, και καταλήξαμε στο Βενιζέλειο Νοσοκομείο του Ηρακλείου». Στο δε Νοσοκομείο όπου κοινοποίησαν το γράμμα τους, ζήτησαν αυτό «να προωθηθεί προς τον Διευθυντή του Νοσοκομείου ώστε να λάβει γνώση της επιστολής μας και να μας απαντηθεί τι συγκεκριμένα μέτρα προτίθεται να παρθούν».\nΣυγκεκριμένα, οι επιστολογράφοι σημειώνουν:\n«Την αμέσως προηγούμενη περίοδο οι υπογράφοντες με τις γυναίκες μας φέραμε στον κόσμο τρία νέα παιδιά, πρόωρα στη γέννα τους.\nΓίναμε οι ίδιοι προσωπικά μάρτυρες μιας τεράστιας & χρόνιας έλλειψης για το Νομό μας, μιας αντίθεσης που δυστυχώς μόνο αν την ζήσει κάποιος μπορεί να κατανοήσει το μέγεθος της.\nΝα γεννηθεί το παιδί σου πρόωρο και ενώ μόλις έχει ανακοινωθεί με δελτίο τύπου η απόκτηση από το Γενικό Νοσοκομείο Χανίων 3 νέων υπερσύγχρονων θερμοκοιτίδων, να σε ενημερώνουν οι γιατροί ότι ελλείψει γιατρών και προσωπικού, για να επιβιώσει το νεογέννητο σου, πρέπει να μεταφερθεί σε Μονάδα Εντατικής Νοσηλείας Νεογνών (Μ.Ε.Ν.Ν.) στο Ηράκλειο μέσω της Εθνικής Οδού.\nΜέσω μιας Εθνικής οδού καρμανιόλας που διαθέτει τα πρωτεία σε θανάτους από τροχαία, και σε μία περίοδο τουριστική όπου ο έντονος κυκλοφοριακός φόρτος αυξάνει τις πιθανότητες τροχαίου..\nΟι υπογράφοντες γνωριστήκαμε στους διαδρόμους του Βενιζέλειου Νοσοκομείου Ηρακλείου, μαζί με άλλους γονείς –ένας εκ των οποίων από τη Ρόδο (!). Όταν τα νεογέννητα μας ξεπέρασαν τον κίνδυνο , την θέση της αγωνίας που μας διακατείχε πήρε η οργή μας για την έλλειψη σύγχρονης Μ.Ε.Ν.Ν. στα Χανιά.\nΓνωρίζουμε σαν Χανιώτες τις χρόνιες ελλείψεις του Γενικού Νοσοκομείου Χανίων σε προσωπικό. Γνωρίζουμε ότι παρά τις υπεράνθρωπες προσπάθειες του Νοσηλευτικού και Ιατρικού Προσωπικού για να κρατηθεί όρθιο το Δημόσιο Νοσοκομείο μας, το προσωπικό δεν επαρκεί αριθμητικά, και οι υλικές υποδομές στερεύουν μέρα με τη μέρα. Το πρόβλημα έχει επισημανθεί από φορείς, από τον σύλλογο εργαζομένων του ΓΝΧ. Το Υπουργείο Υγείας και οι υπεύθυνοι γνωρίζουν αλλά επιλέγουν την απραξία.\nΑπραξία που οδηγεί σε ολοένα και μεγαλύτερη υποβάθμιση του ΓΝΧ, και ενώ ο χανιώτικος λαός ματώνει μέρα με τη μέρα, τα ιδιωτικά κέντρα υγείας και κλινικές θησαυρίζουν.\nΑλλά ειδικά όταν αυτή η κατάσταση επηρεάζει νεογέννητα παιδιά, βρέφη που μόλις βγήκαν στον κόσμο αυτό, τότε δεν μπορούμε να μιλάμε για αμέλεια, αλλά για εγκληματική ευθύνη.\nΜε την επιστολή αυτή απαιτούμε από όλους του αρμόδιους και εμπλεκόμενους φορείς να λειτουργήσει άμεσα, με πρόσληψη των απαραίτητων Νεογνολόγων, Νοσηλευτικού και Ιατρικού προσωπικού, Μονάδα Εντατικής Θεραπείας Νεογνών στο Γενικό Νοσοκομείο Χανίων. Να καλυφθούν άμεσα τυχόν ανάγκες σε υλικές υποδομές (μηχανήματα κλπ).\nΕιδικά σε μια περίοδο που η οικονομική κρίση έχει πολλαπλασιάσει τα εμπόδια στα νέα ζευγάρια να φέρουν νέα ζωή στον κόσμο, η προστασία της ζωής των νεογέννητων και πρόωρων παιδιών πρέπει να γίνει υπόθεση όλων μας, γονέων και μη».\nΓιανναράκης Γιώργος, Λουτσέτης Χαράλαμπος, Ξυπολιτάκης Γιάννης.\nΘεατρική παράσταση στο Μουσείο Τυπογραφίας: "Μιχάλης Γρηγοράκης: Ενας απών... παρών"\nΜετά τη μεγάλη επιτυχία της θεατρικής παράστασης: “Μιχάλης Γρηγοράκης: Ενας απών… παρών” από την Ερασιτεχνική - Πειραματική Σκηνή του Δημοτικού Περιφερειακού Θεάτρου Κρήτης, το έργο θα παρουσιαστεί ξανά , την ερχόμενη Δευτέρα 30 Ιουνίου στις 9 το βράδυ στο Μουσείο Τυπογραφίας της εφημερίδας: “Χανιώτικα νέα”, με ελεύθερη είσοδο.\nΗ παράσταση είναι εμπνευσμένη από τη ζωή και το έργο του Μιχάλη Γρηγοράκη και διαμορφώθηκε ειδικά για τον χώρο του Μουσείου Τυπογραφίας.\nΣενάριο – σκηνοθεσία: Σκορδαρά Στέλλα Τεχνική υποστήριξη: Καμπουράκης Μανώλης. Επιμέλεια κειμένου: Δημητριάδη Γωγώ Παίζουν με αλφαβητική σειρά: Βασιλειάδη Ανδριάννα, Γιαννακού Φίλια, Γιανναράκης Μάρκος, Καϊντιρμόγλου Αγγελική, Λακιωτάκη Πολύμνια, Λινιουδάκη Μυρσίνη, Λυκογιάννης Δημήτρης, Οικονομάκη Γρηγορία, Παγιαλάκης Στέλιος, Παπαραφτάκη Ελένη, Πρωτοπαπαδάκη Ελένη, Τσιχλάκης Νίκος, Χαριτάκης Κίμων.\n"Ιχνογραφία" στη Mare gallery στην Αγία Μαρίνα\nΕκθεση με θέμα: "Ιχνογραφία [ichnografía]" θα πραγματοποιηθεί από τις 4 Ιουλίου έως τις 29 Αυγούστου 2014 στη Mare gallery του Thalassa Beach Resort στην Αγία Μαρίνα Χανίων.\nΤα εγκαίνια θα γίνουν στις 4 Ιουλίου στις 8 το βράδυ.\n«Ιχνογραφία [ichnografía] Σύνθετο ουσιαστικό από τη λέξη Ίχνος (ουσ.) = αποτύπωμα, πατημασιά ή σημάδι, χνάρι ή αχνάρι, ή ιδέα από κάτι, και Γραφή (ουσ.) = κείμενο, γραπτή γλώσσα, γραπτό ή έντυπο μέσο επικοινωνίας.\nΤι σημαίνει ο όρος «ίχνος»; Το παρελθόν, μια ανάμνηση, μια σκιά από κάτι που κάποτε υπήρχε. Είναι ο ίσκιος που τελικά θα εξαφανιστεί, όπως όλα γύρω μας κάποια στιγμή. H λέξη ίχνος παραπέμπει επίσης στην ιστορία – και ίσως στη γνώση.\nΗ έννοια «Ιχνογραφία» ανήκει στους όρους που είναι αδύνατο να αποδοθούν μονολεκτικά στα αγγλικά. Αποκτά νόημα μόνο μέσα από τα συμφραζόμενα.\nΑυτή η έκθεση αποτελεί ερμηνεία του έργου τριών καλλιτεχνών υπό το πρίσμα του όρου «Ιχνογραφία». Θα έλεγε κανείς ότι πρόκειται για έναν ύμνο στην απλότητα, στη διακριτική απαλότητα, στην περισυλλογή και στην υπομονετική διεργασία, όπως και στο χρόνο και στη μνήμη βεβαίως.\nΔωμάτια κατασκευασμένα από σχεδόν άυλα υλικά, περιπλανώμενο φως, εκατομμύρια κουκκίδες, τελείες και κόκκοι άμμου. Με μεγάλη υπερηφάνεια σας παρουσιάζουμε το έργο του Νίκου Παπαδόπουλου, του Simon Schubert και του Λεωνίδα Γιαννακόπουλου.\nΜε 5 ατομικές εκθέσεις και συμμετοχή σε ομαδικές εκθέσεις τόσο στην Ελλάδα όσο και στο εξωτερικό, τα σχέδια του Νίκου Παπαδόπουλου δικαίως του έχουν χαρίσει αναγνώριση. Ζει και εργάζεται στην Αθήνα.\nΟ Simon Schubert ζει και εργάζεται στην Κολωνία, Γερμανία. Έχει στο ενεργητικό του πάνω από 15 ατομικές εκθέσεις σε χώρες όπως η Γερμανία, το Βέλγιο και η Αυστρία, ενώ έχει επίσης συμμετάσχει σε πολλές ομαδικές εκθέσεις ανά τον κόσμο.\nΟ Λεωνίδας Γιαννακόπουλος γεννήθηκε στα Χανιά της Κρήτης, αλλά ζει και εργάζεται στην Αθήνα. Το 2012 είχε την πρώτη του ατομική έκθεση, αλλά συμμετείχε για χρόνια σε ομαδικές εκθέσεις σε όλη την Ελλάδα, τη Στοκχόλμη και το Παρίσι.\nΕπιμέλεια Σοφία Μαυρουδή.\nΟ κατάλογος της έκθεσης θα είναι επίσης διαθέσιμος για download μετά τα εγκαίνια.\nΟι ώρες λειτουργίας της γκαλερί είναι: Παρασκευή – Κυριακή 18-22».\nΤην ώρα που η οικονομική κρίση επιτείνεται και δημόσιες εκτάσεις πάνε να… πωληθούν με μεγάλη ευκολία, ξεδιπλώνεται συχνά μπροστά μας μια άλλη Ελλάδα, η οποία αποτελεί φωτεινή αχτίνα στη μίζερη αυτή εποχή: Προχθές παρουσιάστηκε στο Ηράκλειο το ηλιακό όχημα από την Κρήτη, το οποίο κατασκευάστηκε από Κρητικούς μηχανικούς με στόχο να βγει στην παραγωγή και να κυκλοφορήσει το καλοκαίρι του 2015. Μάλιστα, το όχημα αυτό θα κάνει τον γύρο της Κρήτης στο πλαίσιο των εκδηλώσεων της 2ης ενεργειακής εβδομάδας της Περιφέρειας Κρήτης που θα διαρκέσει από τις 27 Ιουνίου έως την 1η Ιουλίου.\nΧθες, το Ινστιτούτο Θαλάσσιας Βιολογίας, Βιοτεχνολογίας και Υδατοκαλλιεργειών (ΙΘΑΒΒΥΚ) του Ελληνικού Κέντρου Θαλασσίων Ερευνών (ΕΛ.ΚΕ.Θ.Ε.) ανακοίνωσε τη συμμετοχή του στην Ημέρα Δειγματοληψίας των Ωκεανών (Σάββατο 21 Ιουνίου) που μεταφράζεται ως μια παγκόσμια καμπάνια ταυτόχρονης δειγματοληψίας της μικροβιακής ζωής στα επιφανειακά νερά των ωκεανών, που αναμένεται να δώσει πολύτιμες πληροφορίες για την κατάσταση της θαλάσσιας ζωής στον πλανήτη. ΠAνω από 180 θαλάσσιοι σταθμοί παγκοσμίως συμμετείχαν σε αυτή την προσπάθεια, με ταυτόχρονη συλλογή δειγμάτων νερού από περιοχές στην Ανταρκτική, τη Νέα Ζηλανδία, τη νήσο Μουρουρόα (Γαλλική Πολυνησία στον Νότιο Ειρηνικό), τη Νότια Αφρική, όλη την αμερικανική ήπειρο, ως τη βόρεια θάλασσα και φυσικά στη Μεσόγειο θάλασσα και στον Ελλαδικό χώρο, με σταθμούς δειγματοληψίας στην Κρήτη και τη λιμνοθάλασσα του Αιτωλικού. ΔIπλα μας, λοιπόν, δεν υπάρχει μόνο η Ελλάδα της πολιτικής, της μικρο-πολιτικής, του λαϊκισμού και της βίας που κυριαρχεί στα τηλεοπτικά δελτία ειδήσεων. Δίπλα μας, υπάρχει και η Ελλάδα της έρευνας, της τεχνολογίας, της προόδου. Υπάρχει, ακόμα, η Ελλάδα του “εμείς”, του πολιτισμού, του περιβάλλοντος, του “ονείρου για το αύριο”, της δημιουργίας. Αυτή πρέπει να είναι η Ελλάδα του μέλλοντος.\nΠρωτοποριακό πρόγραμμα για τη θαλάσσια ζωή στον πλανήτη\nΠολύτιμες πληροφορίες για την κατάσταση της θαλάσσιας ζωής στον πλανήτη αναμένεται να δώσει ένα πρωτοποριακό πρόγραμμα στο οποίο συμμετέχει το Ινστιτούτο Θαλάσσιας Βιολογίας, Βιοτεχνολογίας και Υδατοκαλλιεργειών (ΙΘΑΒΒΥΚ) του Ελληνικού Κέντρου Θαλασσίων Ερευνών (ΕΛΚΕΘΕ), Θαλασσόκοσμος, από τις Γούρνες Πεδιάδος Ηρακλείου. Για τον σκοπό αυτό μόνο από τη θαλάσσια περιοχή της Κρήτης συλλέχθηκαν 400 λίτρα νερού. Το ΙΘΑΒΒΥΚ συμμετείχε συγκεκριμένα, το Σάββατο 21 Ιουνίου, ημέρα του θερινού ηλιοστασίου, στην Ημέρα Δειγματοληψίας των Ωκεανών (Ocean Sampling Day, OSD). Πρόκειται για μια παγκόσμια καμπάνια ταυτόχρονης δειγματοληψίας της μικροβιακής ζωής στα επιφανειακά νερά των ωκεανών, στο πλαίσιο της ομώνυμης δράσης του Ευρωπαϊκού προγράμματος MicroB3. Οπως αναφέρεται σε ανακοίνωση του Ινστιτούτου, «πάνω από 180 θαλάσσιοι σταθμοί παγκοσμίως συμμετείχαν σε αυτή την προσπάθεια, με ταυτόχρονη συλλογή δειγμάτων νερού από περιοχές στην Ανταρκτική, τη Νέα Ζηλανδία, τη νήσο Μουρουρόα (Γαλλική Πολυνησία στον Νότιο Ειρηνικό), τη Νότια Αφρική, όλη την αμερικανική ήπειρο, ως τη βόρεια θάλασσα και φυσικά στη Μεσόγειο θάλασσα και στον ελλαδικό χώρο, με σταθμούς δειγματοληψίας στην Κρήτη και τη λιμνοθάλασσα του Αιτωλικού. Όλα τα δείγματα νερού, με τα χιλιάδες είδη οργανισμών που περιέχουν, συλλέχθηκαν την ίδια ημέρα ακολουθώντας το ίδιο πρωτόκολλο δειγματοληψίας και πρόκειται να αναλυθούν άμεσα με τις ίδιους μεθόδους. Το γενετικό υλικό (DNA) των οργανισμών που περιέχονται στα δείγματα του νερού που συλλέχθηκαν θα αποκωδικοποιηθεί για όλες τις περιοχές και τα δεδομένα θα αναλυθούν παράλληλα στο σύνολό τους, προσφέροντας πολύτιμες πληροφορίες για την κατάσταση της θαλάσσιας ζωής του πλανήτη. Με τον τρόπο αυτό σηματοδοτείται η δημιουργία ενός παγκόσμιου συνεργατικού εργαλείου για την παρακολούθηση της θαλάσσιας βιοποικιλότητας, της συσχέτισής της με περιβαλλοντικές παραμέτρους καθώς και της ανακάλυψης νέων προϊόντων βιοτεχνολογικού ενδιαφέροντος». ΣΤΗΝ ΚΡΗΤΗ Στην ανακοίνωση επισημαίνεται ότι «στην περιοχή της Κρήτης η δειγματοληψία πραγματοποιήθηκε σε δύο σταθμούς στο Κρητικό Πέλαγος, έναν παράκτιο και έναν ανοιχτής θάλασσας. Ο παράκτιος σταθμός βρίσκεται στο θαλάσσιο πάρκο που έχει ιδρύσει το ΙΘΑΒΒΥΚ σε απόσταση 1,2 χμ από την ακτή στα ανοιχτά του “Θαλασσόκοσμου” στις Γούρνες. Ο σταθμός ανοιχτής θάλασσας έχει δημιουργηθεί και παρακολουθείται σε σταθερή βάση από το Ινστιτούτο Ωκεανογραφίας του ΕΛΚΕΘΕ. Το ΙΘΑΒΒΥΚ συλλέγει δεδομένα από αυτό τον σταθμό για τις ανάγκες της συγκεκριμένης δράσης του και συγκεκριμένα για τη μελέτη των γονιδιωμάτων. 400 ΛΙΤΡΑ ΝΕΡΟΥ Η συντονίστρια της Παγκόσμιας Ημέρας Δειγματοληψίας για τους σταθμούς της Κρήτης, Ερευνήτρια του ΙΘΑΒΒΥΚ – ΕΛΚΕΘΕ δρ Παρασκευή Πολυμενάκου δήλωσε: «Με πάνω από 180 σημεία δειγματοληψίας παγκοσμίως να συμμετέχουν στην Παγκόσμια Ημέρα Δειγματοληψίας, η συγκεκριμένη καμπάνια έχει ξεπεράσει και τις μεγαλύτερες προσδοκίες μας και αποτελεί ήδη μεγάλη επιτυχία. Τα δεδομένα των μεταγονιδιωματικών αναλύσεων που θα παραχθούν θα αλλάξουν τον τρόπο με τον οποίο σκεφτόμαστε για τους ωκεανούς. Αναλογιστείτε μόνο ότι θα αναλυθεί το γενετικό περιεχόμενο όλων των μικροοργανισμών που βρίσκονται στα δείγματα που έχουν συλλεχθεί. Για την περιοχή της Κρήτης και μόνο συλλέξαμε συνολικά 400 λίτρα νερού. Αναμένουμε ότι τα στοιχεία που θα προκύψουν θα μας βοηθήσουν να ανακαλύψουμε νέα προϊόντα βιοτεχνολογικού ενδιαφέροντος καθώς το θαλάσσιο περιβάλλον που μας περιβάλλει χαρακτηρίζεται από εξαιρετικά υψηλή μικροβιακή ποικιλότητα. Η έρευνα που πραγματοποιούμε τα τελευταία χρόνια στα ακραία και ολιγοτροφικά περιβάλλοντα των θαλασσών μας έχει δείξει ότι χιλιάδες διαφορετικά μικροβιακά είδη με μοναδικές λειτουργίες ζουν στις θάλασσές μας και αποτελούν θησαυρό για βιοτεχνολογικές εφαρμογές». ΤΟ ΕΥΡΩΠΑΪΚΟ ΠΡΟΓΡΑΜΜΑ Το OSD οργανώνεται από το Ευρωπαϊκό πρόγραμμα (FP7) MicroB3 (Marine Microbial Biodiversity, Bioinformatics, Biotechnology), στο οποίο το ΙΘΑΒΒΥΚ – ΕΛΚΕΘΕ είναι εταίρος. Ο επιστημονικός υπεύθυνος του προγράμματος στο ΙΘΑΒΒΥΚ, διευθυντής Ερευνών δρ Γιώργος Κωτούλας, εξηγεί μεταξύ άλλων: «Η εποχή του μεγάλου όγκου δεδομένων (Big Data Revolution) στην περίπτωση της βιοποικιλότητας περιλαμβάνει συγχρόνως και πολύπλοκα δεδομένα, μια τεράστια πρόκληση την οποία κλήθηκε να αντιμετωπίσει το πρόγραμμα MicroB3». Ο διευθυντής του ΙΘΑΒΒΥΚ, δρ Αντώνιος Μαγουλάς, προσθέτει: «Το MicrοB3 αποτελεί ένα υψηλού επιπέδου δίκτυο 32 ερευνητικών φορέων και εταιρειών που χρησιμοποιεί ισχυρά διεπιστημονική προσέγγιση για τη μελέτη και αξιοποίηση του τεράστιου και σε μεγάλο βαθμό ανεκμετάλλευτου μέχρι σήμερα θαλάσσιου βιολογικού πλούτου». Ο ίδιος σημείωσε ότι «το πρόγραμμα αυτό εντάσσεται κι εξυπηρετεί τον στόχο του ΙΘΑΒΒΥΚ για την ανάπτυξη “Κέντρου για τη μελέτη και την αξιοποίηση των θαλάσσιων βιολογικών πόρων”, που πρόσφατα επιλέχθηκε από τη Γενική Γραμματεία Έρευνας και Τεχνολογίας (ΓΓΕΤ) για ένταξη στον “εθνικό οδικό χάρτη ερευνητικών υποδομών”». Σύμφωνα με την ίδια ανακοίνωση, η Παγκόσμια Ημέρα Δειγματοληψίας στους δύο σταθμούς της Κρήτης πραγματοποιήθηκε με το ερευνητικό σκάφος του ΕΛΚΕΘΕ «Αλκυών» το οποίο εδρεύει στον Υδροβιολογικό Σταθμό του ΕΛΚΕΘΕ στη Ρόδο. Συμμετείχαν οι: Δρ Κώστας Ντούνας, διευθυντής Ερευνών και υπεύθυνος του θαλασσίου πάρκου του ΕΛΚΕΘΕ στις Γούρνες Πεδιάδος, δρ Μανόλης Μανδαλάκης, ερευνητής ΕΛΚΕΘΕ και υπεύθυνος για τις χημικές αναλύσεις των δειγμάτων, δρ Στέφανος Καλογήρου, ερευνητής ΕΛΚΕΘΕ, θαλάσσιος βιολόγος, Χρήστος Χρηστάκης, υποψήφιος διδάκτορας, Απόστολος Κρυσταλλάς, Μαρία Μαιδανού, Αιμιλία Γρυπιώτη και ο καπετάνιος και πλήρωμα του “Αλκυών”, Μιχάλης Μοσχίδης και Νικόλαος Νικολής.\n(Χανιώτικα νέα - 25/6/2014)\nΕτικέτες Περιβάλλον, Χανιώτικα νέα\nΟ γύρος της Κρήτης με ηλιακό όχημα\nΤο γύρο της Κρήτης θα κάνει ένα καινοτόμο ηλιακό όχημα, που θα συμμετέχει στις εκδηλώσεις «2η Ενεργειακή Εβδομάδα, Περιφέρεια Κρήτης, 27 Ιουνίου-1 Ιουλίου 2014».\nΚατασκευή Κρητών μηχανικών θα κυκλοφο-ρήσει στους δρόμους το επόμενο καλοκαίρι\nΤο όχημα θα ξεκινήσει από το Ηράκλειο στις 27 του μηνός και αφού περάσει από τη Σητεία και πολλές άλλες περιοχές, θα φτάσει στα Σφακιά στις 12 το μεσημέρι της Κυριακής 29 Ιουνίου και θα συνεχίσει τη διαδρομή του τη Δευτέρα 30 Ιουνίου σε Παλαιόχωρα (8 π.μ.), Ελαφονήσι (9.30 π.μ.-11 π.μ.), Κίσαμο (12.30 μ.μ.-1.30 μ.μ.) και Αγ. Μαρίνα (2.30 μ.μ.-5.30 μ.μ.) και θα αναχωρήσει από τα Χανιά για το Ρέθυμνο στις 8 το πρωί της Τρίτης 1 Ιουλίου.\nΤο όχημα παρουσιάστηκε χθες έξω από την Περιφέρεια, στην Πλατεία Ελευθερίας, παρόντων του περιφερειάρχη Σταύρου Αρναουτάκη, του προέδρου του Περιφερειακού Συμβουλίου Γιώργου Πιτσούλη, του προέδρου του ΤΕΕ/ΤΑΚ Γιάννη Χαρωνίτη, του δ/ντή του Περιφερειακού Ταμείου Ανάπτυξης Νίκου Ζωγραφάκη κ.ά.\nΟπως αναφέρεται σε ανακοίνωση της Περιφέρειας Κρήτης, πρόκειται για το όχημα «Sunnyclist», με καινοτόμα σχεδίαση που κινείται με ηλιακή ενέργεια, μέσω συλλέκτη που είναι τοποθετημένος στην οροφή του.\nΤο όχημα κατασκευάστηκε από ομάδα Κρητικών μηχανικών και όπως είπε στην παρουσίαση ο εκπρόσωπός τους Μανόλης Τσικανδυλάκης, στόχος είναι να βγει στην παραγωγή και να κυκλοφορήσει από το καλοκαίρι του 2015.\nΑνετο και ρεαλιστικό\nΟ κ. Τσικανδυλάκης, μηχανολόγος μηχανικός, μέλος της ομάδας του Sunnyclist, εξηγώντας την καινοτόμο κατασκευή ανέφερε: «Το Sunnyclist είναι το πρώτο ρεαλιστικό ηλιακό όχημα. Κατασκευάζεται στην Κρήτη, είναι μοναδικό σε αυτονομία και το έχουμε κατασκευάσει για να λύσει πρακτικά προβλήματα. Θα κάνουμε το γύρο της Κρήτης, θα διανύσουμε περίπου 850 χιλιόμετρα σε 5 ημέρες, για να αποδείξουμε πλέον ότι τα ηλιακά οχήματα είναι ρεαλιστικά και μια σύνθεση όπως το Sunnyclist μπορεί να κυκλοφορήσει άνετα στους δρόμους.\n»Ελπίζουμε ότι μετά και από αυτό το εγχείρημα να πείσουμε και τον κόσμο και τους επιχειρηματίες του Τουρισμού ότι έχουμε ένα νέο χαρτί στα χέρια μας να παίξουμε για να δώσουμε άλλη μια πρωτιά στην Κρήτη, για να παράγουμε ηλιακά οχήματα και να κάνουμε το νησί μας το πρώτο νησί όπου θα κυκλοφορούν ηλιακά οχήματα. Το Sunnyclist το δουλεύουμε 4 χρόνια.\n»Εχουμε φτιάξει το πρώτης γενιάς πρωτότυπο· είναι αυτό με το οποίο θα βγούμε στην παραγωγή, με κάποιες βελτιώσεις. Το κόστος του εκτιμάται ότι θα ξεκινάει από το ήμισυ της αξίας ενός ευρωπαϊκού ηλιακού οχήματος, περίπου 6.500 με 7.000 ευρώ».\nΟ περιφερειάρχης Κρήτης, αφού συνεχάρη για την καινοτομία τον κ. Τσικανδυλάκη και την υπόλοιπη ομάδα, δήλωσε: «Η Περιφέρεια Κρήτης στηρίζει την προσπάθεια των Κρητικών επιστημόνων και τεχνικών που έχει να κάνει με το ηλιακό αυτοκίνητο, το οποίο συμβάλλει στην προστασία του περιβάλλοντος, στην οικολογική μετακίνηση, την ποιότητα ζωής. Θέλουμε να μετεξελιχθεί το συντομότερο δυνατόν και να αποδείξουμε ότι οι επιστήμονες της Κρήτης μπορούν και θέλουν να πραγματοποιούν τέτοιες πρωτοπόρες δραστηριότητες.\n»Δίδω συγχαρητήρια στα παιδιά και περιμένουμε η Περιφέρειά μας να είναι η πρώτη Περιφέρεια που θα χρησιμοποιήσει ηλιακό όχημα κατασκευασμένο στην Κρήτη».\nΜπορεί να δώσει λύσεις\nΟ πρόεδρος του ΤΕΕ Γιάννης Χαρωνίτης αναφέρθηκε στις λύσεις που μπορεί να δώσει το ηλιακό όχημα, λέγοντας: «Το Sunnuclist μπορεί να κυκλοφορήσει και να δώσει μεγάλη λύση στο ενεργειακό και το κυκλοφοριακό πρόβλημα που έχουμε και στην Κρήτη, δεδομένου ότι μπορεί να εκμεταλλευτεί και την ηλιακή και την ηλεκτρική ενέργεια και την ενέργεια του ίδιου του ποδηλάτη. Στηρίζουμε σαν Τεχνικό Επιμελητήριο ενέργειες που κάνουν μέλη μας και αναδεικνύουν και δείχνουν ότι μπορούμε και μόνοι μας να καταφέρουμε πολλά πράγματα, αρκεί να στηριχτούμε ο ένας στον άλλο και να βοηθήσουμε ο ένας τον άλλο».\nΑπό την πλευρά του ο Νίκος Ζωγραφάκης, προϊστάμενος του Ενεργειακού Κέντρου της Περιφέρειας Κρήτης, δήλωσε: «Είναι μια πολύ καλή πρωτοβουλία και χρόνια τώρα στηρίζουμε τέτοιες πρωτοβουλίες. Προσπαθούμε να συμβάλουμε στην τεχνική δικτύωση και στην εξεύρεση εταίρων για τη βιωσιμότητα του οχήματος και αυτό γίνεται στα πλαίσια της 2ης Ενεργειακής Εβδομάδας της Περιφέρειας Κρήτης, διότι όπως ξέρετε 23 με 27 Ιουνίου είναι η Ευρωπαϊκή Ενεργειακή Εβδομάδα και στο πλαίσιο αυτό γίνεται και ο πρώτος ενεργειακός γύρος της Κρήτης».\n(Ελευθεροτυπία - 24/6/2014)\nΕτικέτες Ελευθεροτυπία, Τεχνολογία\nΠολιτισμική συνάντηση στο Μουσείο Τυπογραφίας\nΗ διαχρονική αξία της εργασίας ενός σεμνού ανθρώπου, το πάθος της γνώσης και η ερευνητική μελέτη, το ταλέντο της γραφής και η ανάδειξη του παλμού της κρητικής ψυχής ξεδιπλώθηκαν μέσα από τη συνάντηση του θεάτρου με το βιβλίο. Ολα αυτά στην εκδήλωση για τον αξέχαστο σε όλους “Μίγρη”, κατά κόσμο Μιχάλη Γρηγοράκη, που διοργάνωσαν τα “Χανιώτικα νέα” σε συνεργασία με το ΔΗ.ΠΕ.ΘΕ. Κρήτης.\nΑρχικά στον χώρο του Μουσείου Τυπογραφίας, ανάμεσα στις λινοτυπικές μηχανές και στα στοιχεία του αλφαβήτου που τόσο αγάπησε ο Μ. Γρηγοράκης και στη συνέχεια στο αμφιθέατρο του Μουσείου, με ποιήματα, ιστορίες από την καθημερινότητα που κατέγραψε ο “Μίγρης” παρουσιάστηκε η θεατρική παράσταση “Μιχάλης Γρηγοράκης. Ενας απών… παρών” από τη θεατρική ομάδα της Πειραματικής Σκηνής του ΔΗ.ΠΕ.ΘΕ.Κ.\nΗ προσπάθεια των ηθοποιών καταχειροκροτήθηκε από τον κόσμο που αναγνώρισε στο έργο πτυχές του χαρακτήρα, της προσωπικότητας, αλλά και του έργου του εκλιπόντος, ενώ ξεχωριστή ήταν η συγκίνηση των δικών του ανθρώπων που βρέθηκαν στις κερκίδες του αμφιθεάτρου.\n«Η αλήθεια είναι ότι είχα έναν φόβο για το πώς θα αντεπεξέλθουν οι ηθοποιοί. Ομως τα πήγαν θαυμάσια, αυτοσχεδίασαν, λειτούργησαν εξαιρετικά ως ομάδα και είμαι πολύ ευχαριστημένη γι’ αυτό. Ηταν πολύ θετικά και τα σχόλια του κόσμου που ευχαριστήθηκε πολύ την παράσταση και προσωπικά συγκινήθηκα και εγώ με τους συγγενείς και τους φίλους του Μ. Γρηγοράκη βλέποντάς τους να δακρύζουν αναγνωρίζοντας στην παράσταση πτυχές του χαρακτήρα του», μας είπε η σκηνοθέτης της παράστασης Στέλλα Σκορδαρά.\nΕχοντας ως πηγή έμπνευσης τα γραπτά του “Μίγρη” η κα Σκορδαρά κατάφερε να τα κάνει θεατρική παράσταση. «Βοήθησε πολύ ο χώρος που ήταν τέλειος. Και ο κόσμος ήταν πολύς και τώρα που το σκέφτομαι ίσως θα ήταν καλύτερο να κάναμε 3 και 4 παραστάσεις. Ο χώρος προσωπικά με ενέπνευσε πάρα πολύ ώστε να προχωρήσει αυτή η παράσταση», ανέφερε σχετικά με το Μουσείο Τυπογραφίας.\nΓια τον άνθρωπο και συγγραφέα Μιχάλη Γρηγοράκη η κα Σκορδαρά δεν θα μπορούσε να μην κάνει μία ξεχωριστή αναφορά. «Η γνωριμία μας με έναν “γραφιά”, έναν άνθρωπο του πνεύματος ήταν ένα πολύ μεγάλο κέρδος για όλους όσοι ασχοληθήκαμε με αυτήν την παράσταση. Είδαμε πως όντας πολύ χαμηλών τόνων και άνθρωπος που δεν τον ένοιαζε να φανεί κατάφερε να κάνει θαύματα δουλεύοντας σαν μερμήγκι. Ανακαλύψαμε έναν πανέμορφο κόσμο και αυτό πιστεύω ότι ήταν το καλύτερο μάθημα για μας που ασχολούμαστε με το θέατρο. Δηλαδή το να φαίνεσαι μέσα από τη δουλειά σου χωρίς να χρειάζεται να το φωνάζεις», δήλωσε χαρακτηριστικά.\nΣτην παράσταση αναφέρθηκε και ο καλλιτεχνικός διευθυντής του ΔΗ.ΠΕ.ΘΕ.Κ. κ. Μ. Αεράκης. «Η θεατρική μας ομάδα προσπάθησε να δώσει έναν εντελώς διαφορετικό τόνο, ανιχνεύοντας, ψάχνοντας, ερευνώντας μία σπουδαία προσωπικότητα. Εναν άνθρωπο αθόρυβο, βαθιά δημοκράτη που ήταν χωμένος στα λαγούμια μιας εφημερίδας στα “Χανιώτικα νέα” και στη Δημοτική Βιβλιοθήκη. Ενας άνθρωπος που προσέφερε τόσα και τόσα χωρίς να ζητήσει να πάρει τίποτα. Αυτός ήταν ο Μιχάλης Γρηγοράκης. Μέσα από τον γραπτό πλούτο που έχει αφήσει. Μέσα από ποιήματα και περιγραφές της ζωής του από αληθινά περιστατικά προσπαθήσαμε να δώσουμε μία θεατρική μορφή. Πιστεύω ότι το αποτέλεσμα ήταν πολύ καλό. Επίσης πιστεύω ότι, αν ήταν εδώ απόψε μαζί μας ο Μιχάλης Γρηγοράκης, γι’ αυτά που κάνουμε γι’ αυτόν, το βέβαιο είναι ότι θα μας έβγαζε τη γλώσσα του», σημείωσε.\nΤην έναρξη της εκδήλωσης έκανε ο ιδρυτής των “Χ.Ν.” κ. Γιάννης Γαρεδάκης που στάθηκε ιδιαίτερα στην πολυετή συνεργασία με τον “Μίγρη”, εκ των βασικών στυλοβατών της εφημερίδας, αλλά και στην προσωπική καθημερινή τους σχέση. Το συμπέρασμα όλης αυτής της κοινής πορείας δεκαετιών είναι ότι «και σήμερα, 6 χρόνια μετά τον θάνατό του, διαπιστώνουμε ό,τι και στον πρώτο χρόνο. Ο Μιχάλης ΜΑΣ εξακολουθεί να είναι αναντικατάστατος. Γι’ αυτό και δεν μπορούμε να τον ξεχάσουμε, να μην αναφερόμαστε σε αυτόν και στο έργο του ως μία μικρή ένδειξη εκτίμησης για όσα σημαντικά πέτυχε, προσέφερε στη διάρκεια της πολύχρονης παρουσίας του στα “Χανιώτικα νέα”».\nΤο πρώτο μέρος της εκδήλωσης αφορούσε τις παρουσιάσεις δύο βιβλίων. Του δίτομου βιβλίου “Η εφημεριδογραφία στην Κρήτη 1831 – 1913” του Ξενοφώντα Παγκαλιά και το “Εύθυμες Κρητικές Ιστορίες (Σειρά Γ’)” του Μ. Γρηγοράκη.\n«Η παρούσα εργασία του Ξενοφώντα Παγκαλιά τον κατατάσσει δικαίως μεταξύ των καλύτερων μελετητών της ιστορίας του ελληνικού Τύπου και ταυτόχρονα τον αναδεικνύει χωρίς υπερβολή ως πατριάρχη της κρητικής εφημεριδογραφίας», τόνισε, παρουσιάζοντας το βιβλίο, ο Αντώνης Σκαμνάκης, επίκουρος καθηγητής του Τμήματος Δημοσιογραφίας και Μέσων Μαζικής Επικοινωνίας του Αριστοτελείου Πανεπιστημίου.\nΚάνοντας μία αναλυτική παρουσίαση της δίτομης προσπάθειας ο κ. Σκαμνάκης στάθηκε στο εύρος, στον πλούτο και τα σημαντικά ιστορικά στοιχεία που προσφέρει. Παράλληλα στάθηκε ιδιαίτερα στη σχέση Τύπου και ιστοριογραφίας.\n«Αν πράγματι η Ιστορία δεν είναι μόνο η παρελθούσα πραγματικότητα, που ούτως ή άλλως δεν μπορεί επαρκώς να αποτυπωθεί, αλλά κυρίως η εικόνα που σήμερα αποτυπώνεται για το παρελθόν, τότε και οι εφημερίδες ως πηγές διευρύνουν την κατανόηση της ιστορίας. Για παράδειγμα η απουσία ημερησίων εφημερίδων, σε συνδυασμό με το καθεστώς λογοκρισίας κατά τη διάρκεια της εκδήλωσης του κινήματος του 1938 στα Χανιά, περιορίζει σημαντικά τη γνώση μας για το εν λόγω ιστορικό γεγονός εφόσον αυτή στηρίζεται αποκλειστικά σε προφορικές αφηγήσεις και σε μία σημαντική πλην όμως εξαιρετικά περιορισμένη βιβλιογραφική αναφορά. Αν οι τότε δισεβδομαδιαίες εφημερίδες κυκλοφορούσαν κατά τη διάρκεια της διήμερης εξέγερσης πιθανά η αποτύπωση των γεγονότων να ήταν σήμερα πληρέστερη. Συνεπώς εκ του συγκεκριμένου παραδείγματος προκύπτει ο σημαντικός ρόλος του Τύπου στην ιστορία, δηλαδή στον διάλογο ανάμεσα στον ιστορικό και τις πηγές του», ανέφερε μεταξύ άλλων.\nΑπό τη μεριά του ο κ. Παγκαλιάς, αφού αναφέρθηκε στη βοήθεια που είχε στην προσπάθειά του από τον Μ. Γρηγοράκη, τόνισε πως βασική του έμπνευση για τη δουλειά του ήταν οι δύο αγάπες του για την Κρήτη, αλλά και τις εφημερίδες. Επίσης ευχαρίστησε τον ιδρυτή των “Χ.Ν.” κ. Γιάννη Γαρεδάκη για την στήριξη της προσπάθειάς του.\nΑκολούθησε από τον δάσκαλο – λογοτέχνη Βαγγέλη Κακατσάκη η παρουσίαση του “Εύθυμες Κρητικές Ιστορίες”. «Οδηγός του πάντα το χιούμορ, το σπινθηροβόλο κρητικό χιούμορ, που ξαφνιάζει ευχάριστα έτσι όπως δίνεται με μια λακωνικότητα καταλυτική σε όλων των ειδών τις ιστορίες και ιδιαίτερα στις αλμυρές για να χρησιμοποιήσω τον όρο που καθιέρωσε ο Ν. Αγγελής», είπε ανάμεσα σε άλλα για το ύφος της γραφής του Μ. Γρηγοράκη, ενώ για το τέλος παρέθεσε ένα χαρακτηριστικό και πολύ ιδιαίτερο απόσπασμα του βιβλίου.\nΕΚΠΡΟΣΩΠΟΙ ΤΗΣ ΠΟΛΙΤΙΚΗΣ\nΚΑΙ ΤΟΥ ΠΟΛΙΤΙΣΜΟΥ\nΤο “παρών” στις εκδηλώσεις στο Μουσείο Τυπογραφίας έδωσαν, μεταξύ άλλων, οι βουλευτές Μανούσος Βολουδάκης και Γιώργος Σταθάκης, ο αντιπεριφερειάρχης Χανίων Απόστολος Βουλγαράκης, ο δήμαρχος Πλατανιά Γιάννης Μαλανδράκης, ο αντιδήμαρχος Χανίων Δημήτρης Λειψάκης, οι νεοεκλεγέντες δήμαρχοι Χανίων Τάσος Βάμβουκας και Κισάμου Θοδωρής Σταθάκης, ο πρώην πρύτανης του Πολυτεχνείου Κρήτης Γιάννης Φίλης, ο πρόεδρος του Δικηγορικού Συλλόγου Γιάννης Δασκαλάκης, ο διευθυντής του Ιδρύματος Ερευνών και Μελετών “Ελευθέριος Κ. Βενιζέλος” Νίκος Παπαδάκης κ.ά.\nΤΗΝ ΕΡΧΟΜΕΝΗ ΔΕΥΤΕΡΑ\nΜετά τη μεγάλη επιτυχία της θεατρικής παράστασης: “Μιχάλης Γρηγοράκης: Ενας απών… παρών” θα πραγματοποιηθεί νέα παράσταση την ερχόμενη Δευτέρα 30 Ιουνίου, στις 9 το βράδυ, στο Μουσείο Τυπογραφίας της εφημερίδας: “Χανιώτικα νέα” με ελεύθερη είσοδο.\nΗ παράσταση είναι εμπνευσμένη από τη ζωή και το έργο του Μιχάλη Γρηγοράκη, είναι ειδικά διαμορφωμένη για τον χώρο του Μουσείου και θα την παρουσιάσει η Ερασιτεχνική – Πειραματική Σκηνή του Δημοτικού Περιφερειακού Θεάτρου Κρήτης.\nΣενάριο – σκηνοθεσία: Σκορδαρά Στέλλα. Τεχνική υποστήριξη: Καμπουράκης Μανώλης. Επιμέλεια κειμένου: Δημητριάδη Γωγώ. Παίζουν με αλφαβητική σειρά: Βασιλειάδη Ανδριάννα, Γιαννακού Φίλια, Γιανναράκης Μάρκος, Καϊντιρμόγλου Αγγελική, Λακιωτάκη Πολύμνια, Λινιουδάκη Μυρσίνη, Λυκογιάννης Δημήτρης, Οικονομάκη Γρηγορία, Παγιαλάκης Στέλιος, Παπαραφτάκη Ελένη, Πρωτοπαπαδάκη Ελένη, Τσιχλάκης Νίκος, Χαριτάκης Κίμων.\nΘετικo γεγονός η υπαναχώρηση του Ταμείου Αξιοποίησης Ιδιωτικής Περιουσίας Δημοσίου (Τ.Α.Ι.ΠΕ.Δ.) στο θέμα της αξιοποίησης των εγκαταστάσεων του πρώην Ψυχιατρείου Χανίων.\nΌπως ήδη αναφέρθηκε σε ρεπορτάζ των «Χανιώτικων νέων» στο φύλλο του περασμένου Σαββάτου, ο πρόεδρος του Τ.Α.Ι.ΠΕ.Δ., Κωνσταντίνος Μανιατόπουλος, απαντώντας στον αντιπεριφερειάρχη Χανίων, Απόστολο Βουλγαράκη, εμφανίζεται σύμφωνος με το ενδεχόμενο δημιουργίας φοιτητικών εστιών σε τμήμα των εγκαταστάσεων, αλλά και μίσθωσης των υπολοίπων χώρων σε υπηρεσίες του ευρύτερου δημοσίου τομέα.\nΣτην επιστολη αναφέρεται χαρακτηριστικά: «Με βάση τα ανωτέρω και τα υπόλοιπα πορίσματα των νομικών και τεχνικών ελέγχων, το Τ.Α.Ι.Π.Ε.Δ. πρόκειται να σχεδιάσει τη βέλτιστη μορφή αξιοποίησης, όπως ενδεικτικά αναφέρεται η δημιουργία φοιτητικών εστιών σε τμήμα των κτηριακών εγκαταστάσεων (π.χ. στα κτήρια 6α, 6β και 6γ) καθώς και η ανακαίνιση των λοιπών μη χρησιμοποιούμενων κτηρίων και τη μίσθωσή τους σε υπηρεσίες του ευρύτερου δημόσιου τομέα, οι οποίες σήμερα στεγάζονται σε μισθωμένα κτήρια. Εναλλακτικά, θα μπορούσε να μετατραπεί το σύνολο του χώρου σε θερμοκοιτίδα Επιχειρήσεων για την τόνωση της επιχειρηματικότητας της ευρύτερης περιοχής».\nΩστοσο, προστίθενται με νόημα: «Θα πρέπει πρώτα να επιλυθούν και τεχνικά ζητήματα των ακινήτων, καθώς οι κτηριακές εγκαταστάσεις, όπως μας ενημέρωσε ο κύριος Βαρδής Μεσσαριτάκης, στέλεχος της Τεχνικής Υπηρεσίας του πρώην Θ.Ψ.Π.Χ., κατασκευάστηκαν μεταξύ 1960 – 1970, χωρίς οικοδομικές άδειες. Στο παρελθόν είχαν αρχίσει ενέργειες για τη νομιμοποίηση των κτηρίων, με βάση τον Ν. 1337/1983 (Νόμος “Τρίτση”), οι οποίες όμως ποτέ δεν ολοκληρώθηκαν».\nΤωρα, τον λόγο έχουν ξανά οι τοπικοί φορείς. Ενωμένοι σαν μια γροθιά ας διεκδικήσουν τις εγκαταστάσεις προς όφελος των φοιτητών μας και της τοπικής κοινωνίας γενικότερα. Ας μιλήσουν με τους συλλόγους των φοιτητών και τις διοικήσεις του Πολυτεχνείου και του Τ.Ε.Ι., ώστε να διεκδικήσουν τη διαμόρφωση εστιών που να καλύψουν όλες τις ανάγκες των φοιτητών και των εκπαιδευτικών αυτών ιδρυμάτων. Και ας εξετάσουν ποιες υπηρεσίες του Δημοσίου «ασφυκτιούν» και ως εκ τούτου κρίνεται αναγκαία η μεταστέγασή τους. Ο διάλογος μόνο μπορεί να δώσει με τη μέγιστη δυνατή συναίνεση λύσεις σε ζητήματα της τοπικής μας κοινωνίας.\n(Χανιώτικα νέα - 23/6/2014)\nΟ "Καρτερός" καρτερά μήπως και σωθεί...\nΜια μεγάλη έκταση που έχει άμεσα συνδεθεί με την έννοια του δημόσιου χώρου στο Ηράκλειο, ο «Καρτερός», πάει τώρα να... ιδιωτικοποιηθεί από το Ταμείο Αξιοποίησης Ιδιωτικής Περιουσίας Δημοσίου (ΤΑΙΠΕΔ) προκαλώντας σφοδρές αντιδράσεις.\nΦιλέτο 251 στρ. στη θάλασσα βγάζει στο σφυρί το ΤΑΙΠΕΔ\nΗ περιοχή αυτή, έκτασης 251 στρεμμάτων, βρίσκεται κοντά στην πόλη του Ηρακλείου και δίπλα στη θάλασσα. Το θέμα απασχόλησε έκτακτη συνεδρίαση του δημοτικού συμβουλίου Χερσονήσου Ηρακλείου όπου ασκήθηκε έντονη κριτική για ευθύνες της Αυτοδιοίκησης σε σχέση με την προστασία του δημόσιου χώρου. Παράλληλα, έχουν οργανωθεί ή οργανώνονται συσκέψεις τοπικών φορέων. Κατά τη διάρκεια της συνεδρίασης του Δημοτικού Συμβουλίου, ο δήμαρχος Ζαχ. Δοξαστάκης αναφέρθηκε στο χρονικό της παραχώρησης του χώρου, ενώ επέρριψε ευθύνες στο Δήμο Ηρακλείου για τους χειρισμούς του στο πολύ σημαντικό αυτό θέμα.\nΟ ίδιος υπογράμμισε ότι αυτή τη στιγμή το μείζον είναι να προστατευθεί ο δημόσιος και κοινωφελής χώρος μέσα από ένα επεξεργασμένο σχέδιο που θα αποτυπώνει τις θέσεις των τοπικών φορέων στο πλαίσιο της βιώσιμης ανάπτυξης. Ωστόσο, δέχτηκε έντονη κριτική για τις ευκαιρίες που χάθηκαν όλα αυτά τα χρόνια και για το γεγονός ότι δεν θωρακίστηκε πολεοδομικά η περιοχή, προκειμένου να διασφαλιστεί ο δημόσιος χαρακτήρας της.\nΟ Σύλλογος Αρχιτεκτόνων σχολίασε ότι «από την μια κάνουμε νόμους του κράτους τα ΓΠΣ, τα ΣΧΟΟΑΠ αντίστοιχα υπάρχουν στον Καρτερό, στην περιοχή της πρώην Αμερικάνικης Βάσης, αλλά και το ρυθμιστικό σχέδιο του Ηρακλείου που όπου να 'ναι ολοκληρώνεται, που ορίζουν χρήσεις, λειτουργίες, δεσμεύσεις, το ρόλο που κάθε περιοχή εν τέλει πρέπει να έχει, ώστε να υπάρξει μια συνολική ρύθμιση του χώρου, αυτή που με βάσει τη διαμορφωμένη κατάσταση αλλά και την οικονομική συγκυρία μπορούμε να έχουμε, και από την άλλη με διαδικασίες fast track - ΤΑΙΠΕΔ να καταργούμε τους νόμους που μόλις χθες ψηφίσαμε-ψηφίσανε και να απορρυθμίζουμε ό,τι σε σχεδιασμό τουλάχιστον πετυχαίνουμε. Πρόκειται για μια σχιζοφρενική αντίφαση - κατάσταση». Ακόμα υποστήριξε ότι «σύμφωνα με το ΡΣΗ ο Καρτερός, με τον αρχαιολογικό χώρο που περιλαμβάνει το φυσικό τοπίο και το νεότερο μνημείο του Ξενία, αποτελεί μέρος μιας πρότασης δημιουργίας Αρχαιολογικού Πάρκου που εκτείνεται από την Κνωσό έως τον Τσούτσουρα. Αυτή είναι η αξιοποίηση προς τη σωστή κατεύθυνση.\nΘα την υπερασπιστούμε ή όχι; Με την πεποίθηση ότι η ανάκτηση και ανάδειξη των πολιτιστικών στοιχείων, του φυσικού τοπίου, της αρχιτεκτονικής μας κληρονομιάς που κρύβει ο τόπος μας και ότι η σωστή διαχείρισή του στηρίζει τις ζωές μας και τις ζωές των παιδιών μας, στηρίζει τους οικονομικούς τομείς που τόσο πολύ "υπερασπίζονται" οι κυβερνώντες όπως εκείνον του τουρισμού, θα πρέπει: Να απαιτηθεί από την κυβέρνηση να αφήσει την πολιτική που υπαγορεύει ένα τρόπο ανάπτυξης που όλα αυτά τα χρόνια επικράτησε και που συνδέθηκε με χαρακτηριστικά της υποδούλωσης σε ιδιωτικά συμφέροντα και της υποταγής σ' αυτήν την κατεύθυνση της πολιτικής δράσης, που έφερε την άναρχη ανάπτυξη του δομημένου περιβάλλοντος, την αλόγιστη κατάληψη του εδάφους, τη διάλυση των τοπίων και των φυσικών πόρων, με αποτέλεσμα τα πλείστα αδιέξοδα που σήμερα παρουσιάζονται σε πολλά επίπεδα.\nΕμείς επιμένουμε πως η διαχείριση του χώρου θέλει άλλες νοοτροπίες, άλλες συμπεριφορές, άλλες πρακτικές και κυρίως να προσανατολίζονται στο δημόσιο συμφέρον. Αυτό άμεσα αλλά και σε βάθος χρόνου θα φέρει σταθερά οικονομικά οφέλη. Γι' αυτό χρειάζεται συγκρότηση όλων μας, των επιστημονικών και άλλων φορέων και γι' αυτό ο Σύλλογος Αρχιτεκτόνων θα συμπορευτεί με κάθε φορέα, κάθε κίνημα που θα στοχεύει σε αυτή την κατεύθυνση».\n(Ελευθεροτυπία - 21/6/2014)\nΥπαναχώρηση ΤΑΙΠΕΔ: Και φοιτητικές εστίες στο πρώην Ψυχιατρείο Χανίων\nΘετικό εμφανίζεται στο ενδεχόμενο δημιουργίας φοιτητικών εστιών σε τμήμα των εγκαταστάσεων του πρώην Ψυχιατρείου αλλά και μίσθωσης των υπολοίπων χώρων σε υπηρεσίες του ευρύτερου δημοσίου τομέα, το Ταμείο Αξιοποίησης Ιδιωτικής Περιουσίας του Δημοσίου (Τ.Α.Ι.Π.Ε.Δ.).\nΤα παραπάνω προκύπτουν από επιστολή του προέδρου του Τ.Α.Ι.Π.Ε.Δ., Κωνσταντίνου Μανιατόπουλου προς τον Αντιπεριφερειάρχη Χανίων, Απόστολο Βουλγαράκη. Ο κ. Μανιατόπουλος απαντά, μεταξύ άλλων:\n• Στην προς αξιοποίηση έκταση περιλαμβάνεται και τμήμα συνολικής επιφάνειας 7.208,83 τ.μ., η κυριότητα της οποίας έχει αναγνωριστεί και με την απόφαση υπ’ αριθμ. 1023/2002 του Αρείου Πάγου. Ωστόσο, σύμφωνα με την Τεχνική Υπηρεσία του Γενικού Νοσοκομείου Χανίων, η ως άνω επίδικη έκταση ευρίσκεται σε προβληματικό σημείο, ήτοι στη μέση του Ακινήτου και τεμαχίζει δύο από τα υφιστάμενα κτίρια επ’ αυτού. Το δικαίωμα κυριότητας των ως άνω εναγόντων, που έχει αναγνωριστεί, παρακωλύει τη συντήρηση και την πραγματοποίηση τυχόν επισκευών στα εν λόγω κτήρια, αλλά και γενικότερα την κατάρτιση των απαραίτητων τοπογραφικών διαγραμμάτων, προκειμένου να ενταχθεί το Ακίνητο στο σχέδιο πόλεως. Για λόγους μεγιστοποίησης του αποτελέσματος από την αξιοποίηση του ακινήτου, αλλά και λόγους διαφύλαξης του δημοσίου συμφέροντος, το Τ.Α.Ι.Π.Ε.Δ. μπορεί να προχωρήσει στην απαλλοτρίωση αυτής της έκτασης, βάσει των διατάξεων του αρ. 17Α του Ν. 3986/2011».\nΟΚΑΝΑ – ΑΠΟΚ. ΔΙΟΙΚΗΣΗ\n• Στη συνέχεια αναφέρεται στην υφιστάμενη στέγαση υπηρεσιών του ΟΚΑΝΑ και της Αποκεντρωμένης Διοίκησης και μεταξύ άλλων, υποστηρίζει ότι «η Αποκεντρωμένη Διοίκηση έχει εγκατασταθεί και λειτουργεί σε χώρο του Ακινήτου από τον Σεπτέμβριο του 2013, χωρίς όμως να έχει σχετική απόφαση παραχώρησης χρήσης. Τον Φεβρουάριο του 2013, δυνάμει της υπ’ αριθμ. ΔΥ8γ/Γ.Π. 113770 Κοινής Απόφασης των Υπουργών Εσωτερικών, Οικονομικών και Υγείας (η Απόφαση Παραχώρησης), εγκρίθηκε παραχώρηση χρήσης στο Δήμο Χανίων του ισογείου του κτηρίου 6-Β εντός του Ακινήτου, με σκοπό τη δημιουργία Κέντρου Διανυκτέρευσης Αστέγων. Η παραχώρηση ορίστηκε για χρονική περίοδο τριών ετών, κατά τη διάρκεια της οποίας ο παραχωρούμενος χώρος θα χρησιμοποιείται αποκλειστικά για τον ως άνω σκοπό και η επισκευή και συντήρηση αυτού θα βαρύνει τον Δήμο Χανίων. Από τον τεχνικό έλεγχο διαπιστώθηκαν αποκλίσεις ως προς τις πραγματικές επιφάνειες, που απασχολούν οι συγκεκριμένοι χρήστες».\n• Ακόμα, ο πρόεδρος του Τ.Α.Ι.Π.Ε.Δ. αναφέρεται στις εγκαταστάσεις που παραμένουν αναξιοποιητές και υποστηρίζει συγκεκριμένα: «Με βάση τα ανωτέρω και τα υπόλοιπα πορίσματα των νομικών και τεχνικών ελέγχων, το Τ.Α.Ι.Π.Ε.Δ. πρόκειται να σχεδιάσει τη βέλτιστη μορφή αξιοποίησης, όπως ενδεικτικά αναφέρεται η δημιουργία φοιτητικών εστιών σε τμήμα των κτηριακών εγκαταστάσεων (π.χ. στα κτήρια 6α, 6β και 6γ), καθώς και η ανακαίνιση των λοιπών μη χρησιμοποιούμενων κτηρίων και τη μίσθωσή τους σε υπηρεσίες του ευρύτερου δημόσιου τομέα, οι οποίες σήμερα στεγάζονται σε μισθωμένα κτήρια. Εναλλακτικά, θα μπορούσε να μετατραπεί το σύνολο του χώρου σε θερμοκοιτίδα Επιχειρήσεων για την τόνωση της επιχειρηματικότητας της ευρύτερης περιοχής». Για να καταλήξει:\n«Θα πρέπει πρώτα να επιλυθούν και τεχνικά ζητήματα των ακινήτων, καθώς οι κτηριακές εγκαταστάσεις, όπως μας ενημέρωσε ο κύριος Βαρδής Μεσσαριτάκης, στέλεχος της Τεχνικής Υπηρεσίας του πρώην ΘΨΠΧ, κατασκευάστηκαν μεταξύ 1960-1970, χωρίς οικοδομικές άδειες. Στο παρελθόν είχαν αρχίσει ενέργειες για τη νομιμοποίηση των κτηρίων, με βάση τον Ν. 1337/1983 (Νόμος “Τρίτση”), οι οποίες όμως ποτέ δεν ολοκληρώθηκαν».\nΟ αντιπεριφερειάρχης ζητούσε στην επιστολή του, να «αφαιρεθεί με νέο ΦΕΚ η έκταση του πρώην ΘΨΠΧ από τα προς αξιοποίηση ακίνητα», ειδάλλως, όπως ανέφερε, θα υποχρεωνόταν να προχωρήσει σε κάθε νόμιμο μέσον ώστε να ακυρωθεί η αυθαίρετη απόφαση.\n(Χανιώτικα νέα - 21/6/2014)\nΟδικοί άξονες, οδηγοί και οδήγηση\nΗ οδική ασφάλεια θα έπρεπε να αποτελεί πρώτη προτεραιότητα για την πολιτεία μα και για την ίδια την κοινωνία.\nΠρακτικά, όσο καλός και προσεκτικός οδηγός κι αν είναι κανείς, γεμίζει, ενίοτε, με... οδική ανασφάλεια μέχρι να φτάσει στον προορισμό του.\nΔεν είναι μόνο η, σε πολλές περιπτώσεις, κακή κατάσταση του οδικού δικτύου που εγκυμονεί κινδύνους για τους οδηγούς. Είναι και η λανθασμένη οδική συμπεριφορά πολλών εξ ημών.\nΣτην Κρήτη, για παράδειγμα, οι ατέλειες και τα προβλήματα του οδικού δικτύου της Κρήτης δεν έχουν τέλος. Ούτε, όμως, οι παραβάσεις του Κώδικα Οδικής Κυκλοφορίας από τους οδηγούς. Μόνο σε ένα διήμερο γενικών ελέγχων για παραβατικές συμπεριφορές, σύμφωνα με το τελευταίο δελτίο Τύπου της Γενικής Αστυνομικής Διεύθυνσης Κρήτης, βεβαιώθηκαν περίπου στο οδικό δίκτυο 1.500 παραβάσεις του Κώδικα Οδικής Κυκλοφορίας.\nΔεν χρειάζονται βέβαια οι κλήσεις της Τροχαίας για να διαπιστώσει κανείς ότι οι απρόσεκτοι οδηγοί δεν είναι λίγοι.\nΟύτε οι κίνδυνοι στις εθνικές οδούς.\nΔυστυχώς, το φαινόμενο των σταθμευμένων σε διπλή σειρά αυτοκινήτων σε κεντρικούς δρόμους, που, φυσικά, επιδεινώνουν το κυκλοφοριακό πρόβλημα, των κατειλημμένων από οχήματα πεζοδρομίων και της επικίνδυνης οδήγησης, είναι καθημερινότητα. Και αυτή η έλλειψη σωστής οδικής συμπεριφοράς και παιδείας εγκυμονεί φυσικά κινδύνους για την ασφάλεια όχι μόνο όσων έχουν αυτή τη συμπεριφορά, αλλά και των υπολοίπων που θα βρεθούν στο διάβα τους.\nΟι κίνδυνοι φυσικά γίνονται ακόμα περισσότεροι αν αναλογιστεί κανείς την κακή κατάσταση πολλών δρόμων και, π.χ. στην Κρήτη, αν, επιπλέον, σκεφτούμε την έλλειψη διαχωριστικού στηθαίου στον Βόρειο Οδικό Αξονα του νησιού (ΒΟΑΚ) όπως και την απουσία φωτισμού στο μεγαλύτερο τμήμα της εθνικής οδού. Γι' αυτό και επιβάλλεται η αναβάθμιση του ΒΟΑΚ αλλά και η βελτίωση του οδικού δικτύου γενικότερα. Αλλά και κάτι ακόμα: η βελτίωση της οδικής μας συμπεριφοράς. Και αυτό το τελευταίο είναι πάνω απ' όλα στο δικό μας χέρι.\nΓια τον Μιχάλη Γρηγοράκη\nΕξι χρόνια μετά τον θανατό του, ο Μιχάλης Γρηγοράκης εξακολουθεί να ζει στις καρδιές όσων είχαν την τύχη να τον γνωρίσουν.\nΟ Μιχάλης Γρηγοράκης (Μίγρης) ήταν, πάντα, πρόθυμος να δώσει και να μοιραστεί. Ηταν απλός γιατί μέσα του ήταν γεμάτος. Δεν τον ένοιαζε να αποδείξει τι είναι. Γιατί γνώριζε και γνώριζαν όσοι τον είχαν συναναστραφεί. Ηταν ένας πραγματικός θησαυρός για την πόλη αυτή που τόσο αγαπούσε.\nΤον Μιχάλη Γρηγοράκη τον είχα γνωρίσει από τον Δεκέμβριο του 1990 όταν, μαθητής ακόμα, άρχισα τη συνεργασία μου με τα “Χανιώτικα νέα”. Και ήταν σταθερά, ένας ακούραστος εργάτης του λόγου, της γραφής και της ανάγνωσης. Αυστηρός όταν έπρεπε. Αριστερός αλλά και κριτικός προς πάσαν κατεύθυνση.\nΓνώστης της ιστορίας των Χανίων και της λαογραφίας του τόπου όσο λίγοι. Οδοιπόρος του λιμανιού και της αγαπημένης του συνοικίας, της Νέας Χώρας, σε καθημερινή σχεδόν βάση.\nΛάτρης της εφημερίδας και των βιβλίων: Καθημερινά, έκανε άνω – κάτω το γραφείο αναζητώντας στα χαρτιά κάποιο ενδιαφέρον για το αρχείο. Ενα αρχείο σπάνιο. Οπως σπάνιος ήταν και ο ίδιος.\nΗταν, όμως και δάσκαλος: όταν άνοιγε τις φτερούγες της γνώσης του, νιώθαμε μια ζεστή αγκαλιά να μας καλύπτει.\nΚαι ποιητής των ονείρων αλλά και αυτής της πόλης:\n«Αχ της ζωής μου ο καημός!.. Χανιώτικες μου ρούγες\nπου μέσα στην απλοϊκή, ξένιαστη πολιτεία\nκαι τη χαρά, το θαυμασμό μέσα μου να πληθαίνω”, έγραφε τον Γενάρη του ’62.\n• Αφιέρωμα στον Μιχάλη Γρηγοράκη με παρουσίαση του 4ου τόμου των “Εύθυμων Κρητικών Ιστοριών” και θεατρική παράσταση, περιλαμβάνει η πρώτη συνάντηση πολιτισμού και γραμμάτων που διοργανώνουν τα “Χανιώτικα νέα” αύριο Κυριακή στις 7:30 μ.μ. στο αμφιθέατρο του Μουσείου Τυπογραφίας, στο Βιοτεχνικό Πάρκο Χανίων, όπου θα γίνει, επίσης, η παρουσίαση του δίτομου βιβλίου: «Η εφημεριδογραφία στην Κρήτη 1831-1913″ του Ξενοφώντα Παγκαλιά.\nΕτικέτες Ακροβασίες, Μιχάλης Γρηγοράκης, Μνήμες, Χανιώτικα νέα\nΤα γράμματα συναντούν τον πολιτισμό στο Μουσείο Τυπογραφίας\nΔύο βιβλία που πρόσφατα κυκλοφόρησαν από τα “Χανιώτικα νέα” θα παρουσιαστούν την Κυριακή 22 Ιουνίου στις 7:30 μ.μ. στο Μουσείο Τυπογραφίας, στο Βιοτεχνικό Πάρκο Χανίων. Στην ίδια εκδήλωση θα πραγματοποιηθεί θεατρική παράσταση από την Ερασιτεχνική – Πειραματική Σκηνή του ΔΗ.ΠΕ.ΘΕ. Κρήτης. Το πρώτο βιβλίο είναι αποτέλεσμα της πολύχρονης έρευνας του Ξενοφώντα Παγκαλιά και κυκλοφόρησε σε δύο τόμους με τίτλο “Η εφημεριδογραφία στην Κρήτη 1831 – 1913” (έκδοση: Μουσείο Τυπογραφίας της εφημερίδας “Χανιώτικα νέα” – 2013). Για το βιβλίο θα μιλήσουν ο Αντώνης Σκαμνάκης, επίκουρος καθηγητής του τμήματος Δημοσιογραφίας και Μέσων Μαζικής Επικοινωνίας του Αριστοτέλειου Πανεπιστημίου και ο συγγραφέας. Θα ακολουθήσει σύντομη παρουσίαση του ακυκλοφόρητου βιβλίου του Μιχάλη Γρηγοράκη “Εύθυμες Κρητικές Ιστορίες 4ος τόμος” από τον Βαγγέλη Κακατσάκη, δάσκαλο – λογοτέχνη. Στη συνέχεια, θεατρική παράσταση εμπνευσμένη από τη ζωή και το έργο του Μιχάλη Γρηγοράκη με τίτλο “Μιχάλης Γρηγοράκης: Ενας απών… παρών” θα παρουσιάσει η Ερασιτεχνική – Πειραματική Σκηνή του Δημοτικού Περιφερειακού Θεάτρου Κρήτης. Πρόκειται για μία παράσταση ειδικά διαμορφωμένη για τον χώρο του Μουσείου. Σενάριο – σκηνοθεσία: Σκορδαρά Στέλλα Τεχνική υποστήριξη: Καμπουράκης Μανώλης. Επιμέλεια κειμένου: Δημητριάδη Γωγώ Παίζουν με αλφαβητική σειρά: Βασιλειάδη Ανδριάννα, Γιαννακού Φίλια, Γιανναράκης Μάρκος, Καϊντιρμόγλου Αγγελική, Λακιωτάκη Πολύμνια, Λινιουδάκη Μυρσίνη, Λυκογιάννης Δημήτρης, Οικονομάκη Γρηγορία, Παγιαλάκης Στέλιος, Παπαραφτάκη Ελένη, Πρωτοπαπαδάκη Ελένη, Τσιχλάκης Νίκος, Χαριτάκης Κίμων. Η βραδιά θα κλείσει με μικρή δεξίωση.\n(Αναδημοσίευση από τα Χανιώτικα νέα - 19/6/2014)\nΗ διάρθρωση σπουδών στον νέο Οργανισμό του Πολυτεχνείου Κρήτης\nΥπέρ του νέου Οργανισμού του Πολυτεχνείου Κρήτης τάσσεται το τμήμα Δυτικής Κρήτης του Τεχνικού Επιμελητηρίου Ελλάδας (ΤΕΕ) καθώς, όπως αναφέρει, η πρόταση που εμπεριέχεται σε αυτόν για τη διάρθρωση σπουδών είναι σύμφωνη με την άποψη του ΤΕΕ για πενταετές δίπλωμα μηχανικού που επιπλέον ισοδυναμεί με master of Engineering.\nΕπιπλέον, το ΤΕΕ θεωρεί ότι η πρόταση για τη Διάρθρωση Σπουδών που προτείνεται στον Οργανισμό του Πολυτεχνείου Κρήτης «μπορεί να αποτελέσει κοινό πλαίσιο διάρθρωσης σπουδών στους οργανισμούς των Πολυτεχνείων και Πολυτεχνικών Σχολών της χώρας». Για το λόγο αυτό προτείνει την άμεση σύγκληση κοινής συνδιάσκεψης ΤΕΕ και πρυτανικών αρχών των Πολυτεχνείων και Πολυτεχνικών Σχολών της χώρας.\nΑντίθετη θέση εκφράζουν οι φοιτητές που κάνουν λόγο για δίδακτρα στις μεταπτυχιακές σπουδές τους.\nΕπεξηγώντας τη θέση του το Τμήμα Δυτικής Κρήτης του ΤΕΕ επισημαίνει:\n1. Η πρόταση για τη διάρθρωση σπουδών που προτείνεται στον Οργανισμό του Πολυτεχνείου Κρήτης είναι σύμφωνη με την διατυπωμένη άποψη του ΤΕΕ, αφού αναφέρεται ρητά σε πενταετές δίπλωμα μηχανικού που επιπλέον ισοδυναμεί με master of Engineering και ως εκ τούτου κατατάσσεται στο 7ο επίπεδο του Εθνικού Πλαισίου Προσόντων.\n2. Θεωρεί ότι η Πρόταση για τη Διάρθρωση Σπουδών που προτείνεται στον Οργανισμό του Πολυτεχνείου Κρήτης μπορεί να αποτελέσει κοινό πλαίσιο διάρθρωσης σπουδών στους οργανισμούς των Πολυτεχνείων και Πολυτεχνικών Σχολών της χώρας. Για το λόγο αυτό και εν όψει της αξιολόγησης και έγκρισης των Οργανισμών των ακαδημαϊκών ιδρυμάτων από τα συναρμόδια υπουργεία και το ΣτΕ, το ΤΕΕ Τμήμα Δυτικής Κρήτης προτείνει την άμεση σύγκληση κοινής συνδιάσκεψης ΤΕΕ και πρυτανικών αρχών των Πολυτεχνείων και Πολυτεχνικών Σχολών της χώρας ώστε να συζητηθούν\nα) το κοινό πλαίσιο διάρθρωσης των σπουδών τους,\nβ) το πλαίσιο πιστοποίησης των Προγραμμάτων Σπουδών που οδηγούν σε νομοθετικά ρυθμιζόμενα επαγγελματικά δικαιώματα.\n"ΔΩΡΕΑΝ Η ΦΟΙΤΗΣΗ"\nΝα σημειωθεί ότι, όπως επισημαίνει και το ΤΕΕ, η πρόταση για τη διάρθρωση σπουδών στο νέο Οργανισμό του Πολυτεχνείου Κρήτης έχει ως εξής: «Διάρθρωση των σπουδών:\n1 Οι σπουδές διαρθρώνονται σε τρεις κύκλους, τον πρώτο (προπτυχιακές σπουδές), το δεύτερο (μεταπτυχιακές σπουδές) και τον τρίτο (διδακτορικές σπουδές).\nα) Το πενταετές δίπλωμα μηχανικού συνίσταται στην παρακολούθηση ενιαίου, ολοκληρωμένου προγράμματος σπουδών πρώτου και δεύτερου κύκλου, περιλαμβάνει μαθήματα που αντιστοιχούν σε πιστωτικές μονάδες που δεν είναι λιγότερες των 300, και ολοκληρώνεται με την απονομή διπλώματος μηχανικού, το οποίο είναι ισοδύναμο με master of Engineering στην ειδικότητα της Σχολής και κατατάσσεται στο 7ο επίπεδο του Εθνικού Πλαισίου Προσόντων βάσει της 8/βάθμιας κλίμακας του Ευρωπαϊκού Πλαισίου Προσόντων.\nΗ φοίτηση για τους φοιτητές του ολοκληρωμένου προγράμματος σπουδών μηχανικού είναι δωρεάν.\nβ) Ο δεύτερος κύκλος σπουδών συνίσταται στην παρακολούθηση προγράμματος μεταπτυχιακών σπουδών, περιλαμβάνει για κάθε πρόγραμμα σπουδών μαθήματα που αντιστοιχούν κατ' ελάχιστο σε 60 πιστωτικές μονάδες και ολοκληρώνεται με την απονομή Μεταπτυχιακού Διπλώματος Σπουδών. Το δίπλωμα αυτό κατατάσσεται στο 7ο επίπεδο του Εθνικού Πλαισίου Προσόντων βάσει της 8/βάθμιας κλίμακας του Ευρωπαϊκού Πλαίσιου Προσόντων, αντιστοιχεί σε master of Science και δεν είναι ισοδύναμο με το δίπλωμα μηχανικού του ολοκληρωμένου πρώτου και δεύτερου κύκλου σπουδών της παραγράφου α'».\nΩστόσο ο νέος Οργανισμός του Πολυτεχνείου Κρήτης εγκρίθηκε μεν από τη Σύγκλητο του Ιδρύματος, αλλά μέσα από έντονες αντιδράσεις φοιτητών.\nΤο μέλος της, του Ενιαίου Συλλόγου Φοιτητών του Πολυτεχνείου Κρήτης, Γιώργος Κεχαγιάς υποστήριξε ότι ο Οργανισμός μετατρέπει σε «κουρελόχαρτα» τα πτυχία του Πολυτεχνείου, «υποβαθμίζοντας τις προοπτικές για επαγγελματική αποκατάσταση των αποφοίτων», και εναρμονίζεται πλήρως «με τις πολιτικές της Ε.Ε., του ΔΝΤ και της Μέρκελ».\nΕνάντια στον Οργανισμό έχει ταχθεί ο Σύλλογος Φοιτητών. Σε πρόσφατη συνέντευξη Τύπου, οι φοιτητές υποστήριξαν ότι ο εσωτερικός κανονισμός θα έχει αποτέλεσμα τη θεσμοθέτηση διδάκτρων για τα μεταπτυχιακά, την υποβάθμιση των πτυχίων, την ιδιωτικοποίηση της Τριτοβάθμιας Εκπαίδευσης και τον περιορισμό της φοιτητικής μέριμνας.\nΣχετικά Link με δημοσιεύματα:\nΕτικέτες Ελευθεροτυπία, Ενημέρωση, Χανιώτικα νέα\nΣυνάντηση πολιτισμού στο Μουσείο Τυπογραφίας\nΤην πρώτη συνάντηση πολιτισμού και γραμμάτων στο Μουσείο Τυπογραφίας διοργανώνει η εφημερίδα “Χανιώτικα νέα” την Κυριακή 22 Ιουνίου στις 7:30μ.μ. στο αμφιθέατρο του Μουσείου Τυπογραφίας, στο Βιοτεχνικό Πάρκο Χανίων με την παρουσίαση δύο νέων βιβλίων και μίας θεατρικής παράστασης.\nΤο πρόγραμμα της εκδήλωσης περιλαμβάνει την παρουσίαση του δίτομου βιβλίου “Η εφημεριδογραφία στην Κρήτη 1831 – 1913” του Ξενοφώντα Παγκαλιά. Για το βιβλίο θα μιλήσουν ο Αντώνης Σκαμνάκης, επίκουρος καθηγητής του τμήματος Δημοσιογραφίας και Μέσων Μαζικής Επικοινωνίας του Αριστοτέλειου Πανεπιστημίου και ο συγγραφέας.\nΘα ακολουθήσει σύντομη παρουσίαση του ακυκλοφόρητου βιβλίου του Μιχάλη Γρηγοράκη “Εύθυμες Κρητικές Ιστορίες 4ος τόμος” από τον Βαγγέλη Κακατσάκη, δάσκαλο – λογοτέχνη.\nΣτη συνέχεια, θεατρική παράσταση εμπνευσμένη από τη ζωή και το έργο του Μιχάλη Γρηγοράκη με τίτλο “Μιχάλης Γρηγοράκης: Ένας απών… παρών” θα παρουσιάσει η Ερασιτεχνική – Πειραματική Σκηνή του Δημοτικού Περιφερειακού Θεάτρου Κρήτης.\nΣενάριο – σκηνοθεσία: Σκορδαρά Στέλλα.\nΤεχνική υποστήριξη: Καμπουράκης Μανώλης.\nΕπιμέλεια κειμένου: Δημητριάδη Γωγώ.\nΠαίζουν με αλφαβητική σειρά: Βασιλειάδη Ανδριάννα, Γιαννακού Φίλια, Γιανναράκης Μάρκος, Καϊντιρμόγλου Αγγελική, Λακιωτάκη Πολύμνια, Λινιουδάκη Μυρσίνη, Λυκογιάννης Δημήτρης, Οικονομάκη Γρηγορία, Παγιαλάκης Στέλιος, Παπαραφτάκη Ελένη, Πρωτοπαπαδάκη Ελένη, Τσιχλάκης Νίκος, Χαριτάκης Κίμων.\nΗ βραδιά θα κλείσει με μικρή δεξίωση.\nΗ οικονομική βία του κράτους\nΤο δικαίωμα του Δημοσίου να προχωρεί απροειδοποίητα σε κατασχέσεις μισθών και συντάξεων από τραπεζικούς λογαριασμούς, που «επικυρώθηκε» με νέα απόφαση του Συμβουλίου της Επικρατείας (ΣτΕ), ανοίγει επικίνδυνους δρόμους.\nΚυρίως εντείνει το αίσθημα ανασφάλειας του πολίτη προς το αδηφάγο κράτος. Αυτό που αντί να τον προστατεύει, τον απομυζεί. Εκείνο που αντί να του ανταποδίδει τα χρήματα που εισπράττει από τη φορολογία και τα «χαράτσια», του ζητεί συνεχώς και περισσότερα: ακόμα και για το ύψιστο αυτό αγαθό που είναι η υγεία.\nΑυτό, λοιπόν, το κράτος έρχεται τώρα να απειλεί με «οικονομική βία» ανθρώπους που πιθανώς δεν έχουν να πληρώσουν. Γιατί είναι σχεδόν σίγουρο πως μαζί με τα «ξερά» θα καούν και τα «χλωρά».\nΚαι που περιμένουν πώς και πώς το μισθό ή τη σύνταξή τους για να περάσουν το μήνα τους.\nΚαι όλα αυτά προς τι;\nΣτο όνομα ποίου; Της σωτηρίας της οικονομίας της χώρας; Μα, για πλεόνασμα δεν γίνεται πια λόγος;\nΣτη δημοκρατία -λέγεται- δεν υπάρχουν αδιέξοδα. Και έτσι έπρεπε να είναι. Και έτσι είναι. Αλλά όταν έρχεται το αδηφάγο κράτος να φέρει σε αδιέξοδο νοικοκυριά και ζωές, ε, αυτό τι είναι; Ετσι θα ανοίξουν οι αγορές; Ετσι θα έρθει η ανάπτυξη; Ετσι θα συντελεστεί η πρόοδος; Επιτέλους, το κοινωνικό κράτος πότε θα ανακτηθεί;\nΤο κράτος αυτό που θα μπορέσει να εμπιστευθεί ξανά ο πολίτης. Το κράτος εκείνο που θα είναι κοντά στον πολίτη και όχι τόσο μακριά του.\nΤο Δημόσιο εκείνο που έχει «δικαίωμα» να χρωστάει, αλλά δεν αναγνωρίζει στους πολίτες την αδυναμία πληρωμής οφειλών. Τώρα, το χάσμα διευρύνεται ανάμεσα στην κοινωνία και σε πολιτικούς. Και σίγουρα όχι με ευθύνη της κοινωνίας...\n(Ελευθεροτυπία - 19/6/2014)\nΖωγραφίζοντας με γραφομηχανή: η ταλαντούχα Keira Rathbone\nΛάτρεψε το «Θ» και το «Φ».Ενθουσιάστηκε με το «Ψ». Περισσότερο απ' όλα όμως την συνεπήρε το ότι για πρώτη φορά χρησιμοποίησε γραφομηχανή με ελληνικά στοιχεία. Και δεν ήταν η πρώτη «πρωτιά» που χάρηκε η Keira Rathbone στα Χανιά: ήταν η πρώτη της φορά στην Ελλάδα, η πρώτη φορά που επισκέφθηκε Μουσείο Τυπογραφίας, η πρώτη φορά που μίλησε σε Ελληνα δημοσιογράφο και το σπουδαιότερο: η πρώτη φορά που δημιούργησε έχοντας ως «καμβά» τα ελληνικά.\nΤην Keira την συνάντησα στο\nΜουσείο Τυπογραφίας στα Χανιά. Είχε ακούσει για το Μουσείο και ήταν αποφασισμένη να το επισκεφθεί πάση θυσία. Χρειάστηκαν μερικά email και τελικά το απόγευμα της 25ης Μαΐου η Keira περνούσε την πόρτα του Μουσείου για μια ιδιωτική ξενάγηση. Σε κάθε έκθεμα, σε κάθε μηχάνημα, σε κάθε λεπτομέρεια που της εξηγούσε η διευθύντρια του Μουσείου, Ελια Κουμή, έδειχνε ενθουσιασμένη. Και όταν έφτασε η ώρα και ανέβηκε στη βιβλιοθήκη και είδε μαζεμένες τόσες γραφομηχανές, χαμογελούσε σαν μικρό παιδί.\nΤο πρόβλημα ήταν ότι μπορούσε να δει τις γραφομηχανές, όχι όμως και να τις χρησιμοποιήσει. Ετσι, μαζί με την Ελια Κουμή επιδοθήκαμε σε έναν αγώνα δρόμου για να βρούμε γραφομηχανή που να μπορεί να χρησιμοποιήσει η Keira. Οχι, δεν ήθελε να γράψει κάτι. Εκείνο που ήθελε ήταν να ζωγραφίσει. Να αποτυπώσει μια χαρακτηριστική εικόνα των Χανίων. Και τι πιο χαρακτηριστικό (μετά τον «πολυταξιδεμένο» Φάρο στο λιμάνι) από το ρολόι στον Δημοτικό Κήπο της πόλης.\n«Ξεκίνησα πριν από 10 χρόνια. Και το πρώτο που έφτιαξα ήταν ένα μάτι. Τα μάτια είναι όλα όσα χρειάζεται κανείς για να καταλάβει ένα πρόσωπο. Μπορεί να είναι θυμωμένα, μπορεί να είναι θλιμμένα, κακά, ευγενικά. Τα μάτια δείχνουν τα πάντα. Μπορείς να παραλείψεις ό,τι θέλεις από ένα πρόσωπο, να μην σχεδιάσεις τίποτα άλλο, αν ζωγραφίσεις σωστά ένα μάτι», λέει και μου εξηγεί πως άρχισε να «ζωγραφίζει» χρησιμοποιώντας όχι χρώματα, πινέλα και μουσαμάδες, αλλά γραφομηχανή και ειδικά μαλακά χαρτιά.\nΗ Keira μίλησε στην «Κ.Ε.» από το ιστορικό « Καφέ Κήπος» στα Χανιά. Ο ιδιοκτήτης του, Βασίλης Σταθάκης δέχτηκε ευγενικά να φιλοξενηθεί στο χώρο η συνέντευξη, παραχώρησε ολόκληρη την εσωτερική αίθουσα του Καφέ στην Keira και την ...γραφομηχανή της και έκανε πραγματικά ό,τι περνούσε από το χέρι του για να κάνει την παραμονή της εκεί μια αξέχαστη εμπειρία.\nΕκεί, η Keira «ζωγράφισε» in situ το ρολόι. Καθισμένη σε μια καρέκλα μπροστά από την γραφομηχανή, την παρακολουθούσα να κοιτά το ρολόι και να χτυπά τα πλήκτρα, άλλοτε ταχύτατα, και άλλοτε εξαιρετικά αργά. Κοιτούσα το λευκό χαρτί και χρειάστηκε να περάσει τουλάχιστον ένα τέταρτο προτού καταλάβω τι κάνει και πως. «Το καλύτερο είναι όταν ζωγραφίζω μπροστά σε κοινό. Με βλέπουν και σκέφτονται «τι θα κάνει τώρα με τη γραφομηχανή» και μετά αρχίζουν να μαζεύονται γύρω μου, άτομα κάθε ηλικίας και βλέπουν την εικόνα να σχηματίζεται. Και τότε καταλαβαίνουν...» μου λέει.\n«Δέκα χρόνια τώρα, θα έχεις κάνει εκατοντάδες έργα. Υπάρχει κάποιο που δεν θα αποχωριζόσουν με τίποτα; Κάτι που να λες, αυτό δεν το πουλάω όσα χρήματα και να μου δώσουν;» τη ρωτώ. «Υπάρχουν δυο. Είναι αρκετά προσωπικά και χρειάστηκα πολύ χρόνο για να τα φτιάξω. Το ένα είναι μια εικόνα της πίσω αυλής του σπιτιού μου, το άλλο μια εικόνα του δωματίου μου. Και δεν μιλάμε για μια κόλλα χαρτί, αλλά για πολλές μαζί. Το έφτιαχνα κομμάτι κομμάτι, με το χέρι, όπως ενώνει μια φωτογραφική μηχανή πολλές φωτογραφίες μαζί για να κάνει «πανοραμική». Εκανα κομματάκι κομματάκι κάθε εικόνα και μετά τις ένωσα. Αυτά τα δυο έργα τα αγαπώ πολύ» μου απαντά.\n«Πόση ώρα χρειάζεσαι κατά μέσο όρο για να φτιάξεις ένα έργο;» ρωτώ. «Συνήθως γύρω στις 90 ώρες. Αν θέλω λεπτομέρειες και φωτοσκιάσεις θέλω τόσο ή και περισσότερο. Υπάρχουν όμως και λιγότερο λεπτομερή έργα που κάνω σε 20-30 λεπτά. Αυτά συνηθίζω πολύ να τα κάνω όταν δουλεύω «ζωντανά» μπροστά σε κοινό».\nΟσο η Keira συνεχίζει να χτυπά τα πλήκτρα της γραφομηχανής, κοιτώ την εικόνα που σχηματίζεται και αποκτά όλο και περισσότερες λεπτομέρειες. Τα φύλλα από τα γύρω δέντρα, το περβάζι του μπαλκονιού του Καφέ.\n«Εχετε πολύ ενδιαφέρουσα αλφάβητο» μου λέει. «Ποια γράμματα σ' αρέσουν πιο πολύ»; την ρωτώ. «Αυτό εδώ (μου δείχνει το Θ) και αυτό (το Φ). Α! Και αυτό (μου δείχνει το Ψ). Θέλω πολύ να δουλέψω ξανά σε γραφομηχανή με ελληνικά. Αισθάνομαι ότι έχω έναν πολύ ιδιαίτερο «καμβά», λέει.\n«Σε πόσες γλώσσες έχεις «τυπώσει» εικόνες;» τη ρωτώ. «Αγγλικά -φυσικά- γαλλικά, δανέζικα, ρώσικα. Τώρα και στα ελληνικά» λέει και χαμογελάει. «Στο βίντεο που είδα από τη συνέντευξή σου στο BBC είπες πως έχεις περίπου 30 γραφομηχανές» της λέω. «Τώρα κοντεύουν τις 40», με διακόπτει. «Και θα ήθελα να βάλω στη συλλογή μου και μια γραφομηχανή με ελληνικά γράμματα».\n«Είναι κάποιο μοντέλο που σου αρέσει ιδιαίτερα; Κάποια γραφομηχανή που λατρεύεις να χρησιμοποιείς;» τη ρωτάω. «Είναι αστείο, αλλά δεν με νοιάζει καθόλου τι γραφομηχανή θα χρησιμοποιήσω. Αρκεί να δουλεύει. Μπορεί να είναι πολύ ακριβή, μπορεί να είναι πάμφθηνη, μπορεί να είναι πολύ παλιά, μπορεί να είναι πιο ...νέα. Οπως και να έχει αυτό μου είναι αδιάφορο. Δεν ξέρω καν από μάρκες. Εκείνο που με ενδιαφέρει είναι οι γραμματοσειρές. Αυτό για μένα έχει τη μεγαλύτερη σημασία. Είναι ο καμβάς μου κάθε φορά. Και όσο πιο διαφορετικό καμβά έχω, τόσο μεγαλύτερη η πρόκληση. Και η χαρά».\nΗ Keira σταματά για λίγο να δουλεύει. «Πρέπει να κάνω διάλειμμα που και που γιατί μετά από κάποια ώρα οι καρποί μου πονάνε πολύ. Ιδιαίτερα το αριστερό χέρι που πρέπει να γυρίζει πάνω κάτω το ρολό» μου λέει.\n«Κάνεις μια δουλειά μοναδική» της λέω «και με ...σχεδόν ανύπαρκτο ανταγωνισμό» συμπληρώνω και γελάμε. «Εχεις συναντήσει στην πορεία σου κακές κριτικές; Δηλαδή υπήρξαν κάποιοι που να είπαν, εντάξει Keira, αυτό που κάνεις δεν είναι και τόσο σπουδαίο, υπάρχουν προγράμματα φωτοσοπ που κάνουν κάτι ανάλογο» την ρωτώ. «Φυσικά, έχουν υπάρξει και τέτοιες κριτικές» μου λέει «σε κάθε δουλειά, σε κάθε προσπάθεια υπάρχει και μια πλευρά που θα πει την «κακή κουβέντα» της. Δεν με πτοούν όμως και τους απαντώ πως αυτό που κάνω είναι μοναδικό. Αν δεις τα έργα μου, ζωγραφίζω με σκιές, κάθε γράμμα αλληλεπικαλύπτεται από κάποιο άλλο, άλλα γράμματα σχεδόν «μαυρίζουν» από τα αλλεπάλληλα χτυπήματα. Δες τώρα ένα πρόγραμμα φωτοσοπ. Φτιάχνει μεν μια εικόνα, αλλά τα γράμματα είναι όλα εμφανή με περιθώρια ανάμεσά τους. Το ένα είναι τυποποίηση, μπορεί να το κάνει ο καθένας, το άλλο είναι τέχνη» απαντά.\n«Τις προάλλες που συναντηθήκαμε στο «Μουσείο Τυπογραφίας», χρησιμοποίησες τη λέξη «Typogenic» (σ.σ: η Keira μου εξήγησε ότι η λέξη δεν υπάρχει στα λεξικά, αλλά την χρησιμοποιεί για να υποδηλώσει πως κάποια μέρη, κάποια πράγματα έχουν ενδιαφέρον για να τα «τυπώσει» ως εικόνες με τη γραφομηχανή. Κάτι αντίστοιχο του photogenic -φωτογενές, αλλά «μεταποιημένο» για γραφομηχανή typogenic, σε ελεύθερη μετάφραση «τυπογενές») Υπάρχουν κάποια αντικείμενα ή κάποιες τοποθεσίες που να σου «τραβάνε» το μάτι; Η κάτι που όποτε το βλέπεις, όπου στον κόσμο και να βρίσκεσαι, να λες, αυτό πρέπει να το «ζωγραφίσω»; την ρωτώ. «Πολλές φορές βλέπω πράγματα και κατευθείαν έχω την εικόνα τους σαν να τη ζωγράφισα με τη γραφομηχανή. Αγαπώ πολύ τα δέντρα και τις γέφυρες. Στο Λονδίνο κάνω διαρκώς γέφυρες. Αλλά συνήθως φροντίζω να έχω τα μάτια μου ανοιχτά γιατί ποτέ δεν ξέρω τι θα συναντήσω που θα με συνεπάρει. Εδώ για παράδειγμα: μου άρεσε πολύ ο φάρος, μου άρεσε το ρολόι, είδα δρομάκια που θα ήθελα να κάνω... Είναι τόσα πολλά» λέει και χαμογελά : «πρέπει να ξανάρθω σίγουρα».\nΤο ρολόι του δημοτικού κήπου αρχίζει να ζωντανεύει στο χαρτί. Τα πλήκτρα συνεχίζουν να ανεβοκατεβαίνουν. «Μετά τα ελληνικά, σε ποια γλώσσα θα ήθελες να «ζωγραφίσεις» την ρωτάω. «Αραβικά. Είναι μυστηριακά και παράξενα. Θα ήθελα όμως να μπορέσω να ζωγραφίσω σε όλες τις γλώσσες. Μακάρι να βρω γραφομηχανές με κάθε αλφάβητο που υπάρχει» μου λέει.\nΟταν η Keira βγάζει το χαρτί από τη γραφομηχανή, το αποτέλεσμα είναι καθηλωτικό. Αυτή η μικροσκοπική κοπέλα με το τεράστιο ταλέντο έχει καταφέρει μέσα σε μια μόνο ώρα να αποτυπώσει μια εικόνα που βλέπει για πρώτη φορά, χρησιμοποιώντας μόνο μια γραφομηχανή. Είναι το ρολόι του Κήπου των Χανίων που έχει χαραχτεί για πάντα με ελληνικά γράμματα σε μια κόλλα χαρτί.\nΗ «ζωγραφιά» της Keira, έχει τυπωμένη και μια αφιέρωση «Στο Μουσείο Τυπογραφίας». Εκεί θα πάρει και τη θέση του το πρωτότυπο. Η συνάντηση έκλεισε με μια υπόσχεση. Ότι θα τα ξαναπούμε. «Πρέπει να ξανάρθω σίγουρα» μου επανέλαβε.\nΗ Keira είναι από τους ελάχιστους καλλιτέχνες παγκοσμίως που «ζωγραφίζουν» χρησιμοποιώντας γραφομηχανή. Εχει παρουσιαστεί σε ξένα ειδησεογραφικά δίκτυα όπως το BBC και η DW. Εχει δημιουργήσει εξώφυλλα για βιβλία και περιοδικά. Και εξομολογείται πως πάντα ήθελε να χρησιμοποιήσει μια γραφομηχανή, αλλά δεν είχε τίποτα ενδιαφέρον να γράψει. Ετσι άρχισε να ζωγραφίζει. Και από τότε μετατρέπει γράμματα, αριθμούς και σύμβολα σε εικόνες. Από μικροσκοπικά ανθρωπάκια μέχρι ογκωδέστατα κολλάζ πολλών σελίδων. Ζει στο Λονδίνο και όποτε της δίνεται η ευκαιρία ταξιδεύει στον κόσμο για να «ζωγραφίσει» σε άλλες πόλεις, με άλλες εικόνες και διαφορετικές αλφάβητους.\n* Μάθετε περισσότερα για την Keira και τη δουλειά της από το επίσημο site της και τις παρουσιάσεις που έχουν γίνει σε διεθνή ΜΜΕ. Ενδεικτικά κάντε κλικ στα παρακάτω:\n(Κυριακάτικη Ελευθεροτυπία - 15/6/2014)\nΕτικέτες Αναδημοσιεύσεις, Ελευθεροτυπία, Μουσείο Τυπογραφίας, Πολιτισμός, enet\nΝίκος Γιαννακάκις ο αγιογράφος\nΤου ΓΙΑΝΝΗ ΦΙΛΗ\nΚαθώς ο ήλιος με δυσκολία περνάει μέσα από τις ελιές στο κλείσιμο της μέρας, το μαγιάτικο απόγευμα απογυμνώνει το τοπίο από τη φλυαρία του και εκθέτει την ουσία του, απλή και πολύπλοκη ταυτόχρονα. Και πώς να την περιγράψεις χωρίς να την χαλάσεις; Λίγα σημαντικά πράγματα μπορούν να μπουν στο αδύναμο περίβλημα μιας λέξης.\nΤίποτα δε θυμίζει εδώ στα δυτικά των Χανιών τις μάχες που έγιναν τις ίδιες μέρες του Μαγιού πριν από 73 χρόνια. Μονάχα ο ελαιώνας βρισκόταν ίδιος, αδιάφορος μάρτυρας. Εδώ στον πρώην Δήμο Νέας Κυδωνίας όμως η μνήμη πάει πίσω χιλιετίες. Σ’ ένα σύγχρονο κτήριο με το σύνηθες αρχιτεκτονικό αισθητικό έλλειμμα στεγάζεται το Εργαστήρι Βυζαντινής Αγιογραφίας του Νίκου Γιαννακάκι. Ένας μικρός σχετικά χώρος όπου ανθεί η τέχνη. Οι μαθητές του δουλεύουν τα θέματα της Παλαιάς και της Καινής Διαθήκης δοσμένα με τη ματιά του δάσκαλου. Καβαλέτα, σχέδια, χρώματα, ημιτελή και τελειωμένα έργα και ο δάσκαλος που κατευθύνει το μικρό αυτό χάος προς τη δημιουργία.\nΟ Νίκος από την Καλυβιανή της Γραμβούσας είναι χαμηλών τόνων, λιγόλογος για την τέχνη του. Οι εικόνες του όμως λένε όσα εκείνος δεν λέει. Είναι εύκολο να ευτελίσει κανείς την τέχνη αντιγράφοντας. Η Βυζαντινή Αγιογραφία είναι αυτή που είναι, αυστηρά οριοθετημένη που δεν δίνει μεγάλες δυνατότητες στον καλλιτέχνη να αυτοσχεδιάσει και να την φέρει σε άλλο επίπεδο. Οι περισσότεροι αγιογράφοι δεν ξεφεύγουν από το τέλμα της πιστής αντιγραφής, δηλαδή της κοινοτοπίας.\nΟ Νίκος είναι φτιαγμένος για κάτι άλλο. Πήρε στα χέρια του τη Βυζαντινή Σχολή και την Κρητική Σχολή κι έδωσε νέα κίνηση και έκφραση στις εικόνες του, δημιουργώντας τη δική του Μεταβυζαντινή Σχολή. Ο Άγιος Ιωάννης της Βυζαντινής Σχολής είναι αυστηρός και απόμακρος. Ο Άγιος Ιωάννης του Γιαννακάκι έχει μια φλόγα στα μάτια, υποδόρια κόπωση και μελαγχολία στο πρόσωπο, νοιάζεται για τον συνάνθρωπο. Κάνει αυτό που κάνει ο ήλιος ανάμεσα στα λιόδεντρα της Νέας Κυδωνίας: δίνει μια νέα άποψη του κόσμου. Γιατί η τέχνη, όπως είχε πει ο Πικάσσο, δεν έχει σκοπό να μιμηθεί τη φύση αλλά να δουλέψει με τη φύση. Τα πρόσωπα και τα βιβλικά τοπία δεν μπορούν να είναι έξω από τον κόσμο αλλά του κόσμου τούτου. Πρέπει να μιλούν μόνα τους, να μην χρειάζονται ερμηνείες. Ό,τι χρειάζεται ερμηνεία δεν είναι τέχνη ή καλύτερα δεν είναι τέχνη που μένει.\nΓι’ αυτό και ο Νίκος έχει παγκόσμια αναγνώριση. Οι αγιογραφίες του κοσμούν ακόμη και καθολικούς ναούς στην Ιταλία και τη Γαλλία και οι εικόνες του υπάρχουν ακόμη και στις ΗΠΑ και στην Ιαπωνία.\nΗ τελετή απονομής διπλωμάτων στους αποφοίτους της Σχολής, απλή. Λίγα λόγια αγάπης και εκτίμησης και πολλά λαμπερά πρόσωπα. Ο ήλιος έχει πέσει από την πλευρά της Γραμβούσας. Μια άλλη άποψη του κόσμου αποκαλύπτεται, άλλες εικόνες, άλλοι ήχοι. Κάπως σαν την τέχνη του Νίκου Γιαννακάκι. Μια Σχολή θα συνεχίζει το έργο του και νέοι τεχνίτες θα ψάχνουν το καινούργιο.\nΠίσω στη φωτισμένη πόλη έχω την αίσθηση ότι έζησα κάτι ονειρικό. Δεν έχω άλλο τρόπο να εξηγήσω πώς μια αδιόρατη γραμμή στο βιβλικό πρόσωπο, μια στεγνή πινελιά, μια ανεπαίσθητη σκίαση δίνει τόση έκφραση στην εικόνα. Σκέφτομαι το θαύμα της τέχνης, σκέφτομαι τον πρωτομάστορα. Ίσως για λίγο έχω βρει την αίσθηση της γαλήνης.\n(Αναδημοσίευση από τα "Χανιώτικα νέα" - 12/6/2014)\nΞεκίνησε η ΝΕΡΙΤ Sports στα Χανιά\nΞεκίνησε και στα Χανιά τις τελευταίες ημέρες, μέσα από το ψηφιακό μπουκέτο της ΝΕΡΙΤ, η αναμετάδοση του καναλιού ΝΕΡΙΤ sports.\nΗ αναμετάδοση του δεύτερου καναλιού της ΝΕΡΙΤ γίνεται από τους διαύλους 21 και 24 οι οποίοι είχαν καθοριστεί για τις ψηφιακές εκπομπές των κρατικών καναλιών κατά τη μεταβατική περίοδο της ψηφιακής τηλεόρασης στην Κρήτη.\nΩστόσο, δεν ενεργοποιήθηκαν μέχρι τώρα, καθώς προέκυψε η απόφαση κλεισίματος της ΕΡΤ.\nΟι Χανιώτες τηλεθεατές που δεν έχουν λήψη της ΝΕΡΙΤ Sports πρέπει να συντονίσουν τους δέκτες τους στις συχνότητες των διαύλων 21 και 24 αν δεν έχουν συντονιστεί αυτόματα.\nΣημειώνεται ότι κατά την οριστική μετάβαση στη ψηφιακή εκπομπή, τον ερχόμενο Δεκέμβριο, προβλέπεται σε κάποιες περιπτώσεις αναδιάταξη των συχνοτήτων στην Κρήτη.\nΣυνάντηση με τον Μάνο\n23 Οκτωβρίου 1925 – 15 Ιουνίου 1994\n«Η ώρα του λύκου» μου λέει. Κι αφήνει το βλέμμα του να προσπεράσει το δικό μου που ακροβατεί, το απόγευμα που ταλαντεύεται αναποφάσιστο, τον Ιούνη που προσπαθεί να αποδείξει ότι ακόμα και τις νύχτες διαθέτει ψυχολογία θέρους. «Αν ξυπνήσεις τώρα, αυτήν ακριβώς τη στιγμή, μετά από ύπνο βαθύ και κοιτάξεις τα χρώματα στον ουρανό, δεν μπορείς να πεις με σιγουριά, αν βραδιάζει ή αν ξημερώνει».\nΚοιτάζω. Γνωρίζω πως βραδιάζει. Επιλέγω όμως να γίνω συμμέτοχος στο παιχνίδι της αβεβαιότητας. Είναι το γλυκό αίσθημα της αβεβαιότητας που κάποιες φορές μας οδηγεί στις πιο ακριβείς παρατηρήσεις και στα μεγαλύτερα λάθη κι έρωτες που μας σημαδεύουν.\n«Είναι σημάδια οι νότες» σημειώνει με τον ήχο των λέξεών του να ταλαντεύεται μπροστά από το στόμα σαν μεγάλο μυστικό. «Είναι στην ανάγνωσή τους, που εντοπίζεις τους οιωνούς που διαφορετικά το μυαλό δεν μπορεί να αποκωδικοποιήσει. Είναι τα όρια του πενταγράμμου που χαρτογραφούν εκ νέου την προσωπικότητά σου. Που σου θυμίζουν το βαθύτερο “Εγώ”. Στη σύνθεση είναι η στιγμή που αρχίζεις να βάζεις στη σειρά τα κομμάτια της ψυχής. Στο άκουσμά της είναι που παίρνεις την απόφαση να στήσεις εμπρός σου τον ένα και μοναδικό αληθινό καθρέφτη της ζωής σου. Αυτόν της μοναξιάς. Όταν είσαι μόνος δεν μπορείς να κρυφτείς από τον εαυτό σου. Αν είσαι τέρας, παύεις να σε φοβάσαι. Αν είσαι καλός, αρχίζεις να αναρωτιέσαι αν οι άλλοι το γνωρίζουν.\nΕίναι σημάδι η μουσική, που θέλει τρία πράγματα: τέχνη, τεχνική και βιώματα. Χωρίς αυτά δεν γίνεται να γράψεις. Να βιώνεις τη βαρύτητα της κάθε νότας. Και μετά να την αφήνεις ελεύθερη να εξηγηθεί από τον καθένα κατά πως θέλει. Πολλές φορές άκουγα σχόλια για το πόσο είναι ελληνική η μουσική μου. Αστοχες αναζητήσεις. Δεν έχουμε πατρίδα. Εμείς οι ίδιοι είμαστε η παγκόσμια πατρίδα. Είμαστε η δωρικότητα του ουρανού πάνω απ” την θάλασσα. Ντο. Η αγένεια της πόλης όταν τα στενά πεζοδρόμια αχνίζουν εκνευρισμό. Ρε. Το κράτημα της καρδιάς, όταν μπροστά της ανοίγεται αναπάντεχα ο κάμπος. Μι. Οι ξένοι τόποι όπου κι εκεί ανοίξαμε το ίδιο πάντα βήμα κι αυτοί που πάντα φανταζόμασταν ότι υπάρχουν. Φα. Το πρώτο φως του ήλιου καθώς μας ξεπλένει από εφιάλτες κι αγνά όνειρα μιας ολόκληρης νύχτας. Σολ. Είμαστε το μπαλκόνι με την άπλετη θέα και το υπόγειο που ζει τον μεγάλο του έρωτα στον ακάλυπτο της εφηβείας. Λα. Η αμηχανία των χεριών, ο δισταγμός στο συμφραζόμενο, η κατάφαση του βλέμματος που δεν χρειάζεται λόγια. Σι. Ενας μικρός ή μεγάλος κύκλος που ολοκληρώνεται με τον ίδιο πάντα τρόπο, την ολοκληρωτική ακύρωση του βλέμματος. Ντο. Είκοσι χρόνια, τώρα που ζω με τον εαυτό μου βαθιά κι απόλυτα, θέλω να μάθω ο ίδιος ποιος υπήρξα, τι σκέφτηκα, πώς έζησα και τι είναι αυτό που συνθέτει την μελλοντική μου απουσία».\nΒραδιάζει. Το μυαλό δεν αντέχει την ακροβασία της αβεβαιότητας και εντοπίζει αστέρια, μωβ λωρίδες ορίζοντα και χελιδόνια που ψάχνουν ύπνο. Σημάδια νύχτας. Εχει σηκωθεί απ” την καρέκλα και το σώμα του φτιάχνει μια τέτοια απόσταση από μένα, που νομίζεις ότι ποτέ δεν βρέθηκε κοντά μου. Αναγνωρίζει ότι τον θυμάμαι. Αναγνωρίζω ότι μισεί κάτι τέτοιο. «Δε μ’ αρέσει η αναμνησιολογία, την απεχθάνομαι. Είναι χειρότερη κι από μνημόσυνο. Τι πάει να πει “μνημόσυνο”; Κάποιον που δεν θυμάμαι και μια δεδομένη στιγμή, καθορισμένη, οφείλω να τον θυμηθώ».\n«Δεν οφείλω» του δηλώνω. «Απλά πολλές φορές συμβαίνει να ακούω τον ήχο του πιάνου και πάνω εκεί συνθέτω την τωρινή σου απουσία. Αυτός είναι ο εγωισμός της επιβίωσης. Που σου δίνει μολύβι και χαρτί και σε μετατρέπει σε αυτόκλητο απουσιολόγο. Και τώρα που θα πάρω τον δρόμο του γυρισμού, τον ίδιο δρόμο που επιλέγω σχεδόν πάντα για να μην ταράξω την συνήθεια των βημάτων μου, στους τοίχους θα βρω τις νότες και στις κουβέντες των αγνώστων εκείνους τους στίχους με τους οποίους πάντα διαφωνούσα. Γιαυτό και ακόμα λατρεύω. Καληνύχτα Κεμάλ. Αυτός ο κόσμος δεν θα αλλάξει ποτέ. Καληνύχτα».\nΒραδιάζει. Καλοκαιρινά, γλυκά, αβέβαια.\n(Αναδημοσίευση από τα Χανιώτικα νέα - 14/6/2014)\nΕτικέτες Αναδημοσιεύσεις, Μάνος Χατζιδάκις, Χανιώτικα νέα\nΑνησυχητικά τα στοιχεία για την ανεργία που είδαν χθες το “φως” της δημοσιότητας:\nΣύμφωνα με την Ελληνική Στατιστική Αρχή, το 27,8% διαμορφώθηκε το ποσοστό της ανεργίας στη χώρα το α’ τρίμηνο φέτος (έναντι 27,6% το α’ τρίμηνο 2013 και 27,8% το δ’ τρίμηνο πέρυσι), με τον αριθμό των ανέργων να ανέρχεται σε 1.342.299 άτομα. Σε επίπεδο Κρήτης, το ποσοστό των ανέργων ανήλθε σε 26,9%. Σύμφωνα με το ρεπορτάζ που δημοσιεύτηκε στα “Χ.Ν.”, το 71,4% του συνόλου των ανέργων (958.401 άτομα) είναι μακροχρόνια άνεργοι. Με άλλα λόγια αναζητούν εργασία, χωρίς αποτέλεσμα, πάνω από 12 μήνες.\nΕίναι, λοιπόν, φανερό ότι η ανεργία αποτελεί ένα σύγχρονο εφιάλτη στην Κρήτη μα και σε όλη τη χώρα. Τα ποσοστά των ανθρώπων χωρίς δουλειά είναι άκρως ανησυχητικά. Η λήψη μέτρων για αντιμετώπιση της ανεργίας πρέπει, επιτέλους, να αποτελέσει προτεραιότητα της οικονομικής πολιτικής;\n(Χανιώτικα νέα - 14/6/2014)\nΗ έρευνα για τον τουρισμό\nΒΑΣΙΚΟΣ πυλώνας της τοπικής οικονομίας ήταν και παραμένει ο τουρισμός. Μόνο που, όπως έχει επισημανθεί και άλλες φορές, για να διατηρηθεί στο… ύψος του και να αναπτυχθεί ακόμα περισσότερο, χρειάζονται υποδομές και υπηρεσίες.\nΠΡΟΣ αυτή την κατεύθυνση, παρουσιάζει μεγάλο ενδιαφέρον η νέα έρευνα που πραγματοποιήθηκε από το Μ.Α.Ι.Χ., το Πολυτεχνείο και το Πανεπιστήμιο Κρήτης και παρουσιάστηκε στο χθεσινό φύλλο των “Χανιώτικων νέων”.\nΗΔΗ, σύμφωνα με την έρευνα, παρατηρείται αύξηση αφίξεων αλλοδαπών επισκεπτών στο αεροδρόμιο Χανίων: Για την περίοδο Ιανουαρίου – Μαΐου 2014 της τάξης του 12,89% σε σύγκριση με πέρυσι.\nΤΟ ΕΝΔΙΑΦΕΡΟΝ, ωστόσο, εστιάζεται στις απαντήσεις που έδωσαν οι τουρίστες, σε σχετικό ερωτηματολόγιο: Εμφανίζονται ικανοποιημένοι για τις τιμές, το φυσικό περιβάλλον, τις παρεχόμενες υπηρεσίες, αλλά και τα τοπικά αγροτικά προϊόντα από τα οποία προτιμούν το ελαιόλαδο και το μέλι, ενώ είναι προβληματισμένοι για την κακή κατάσταση του οδικού δικτύου. Mόλις ένας στους δύο νιώθουν ασφαλείς στους δρόμους.\nΦΥΣΙΚΑ, δεν είναι μόνον οι τουρίστες που διαπιστώνουν την κακή κατάσταση των δρόμων, αλλά και την έλλειψη καλής οδικής συμπεριφοράς από πολλούς οδηγούς, αλλά και οι μόνιμοι κάτοικοι αυτού του τόπου.\nΕΝΔΙΑΦΕΡΟΝ, ακόμα, παρουσιάζει το συμπέρασμα των ερευνητών ότι «σε επίπεδο Κρήτης, η διασύνδεση του τουρισμού με τον πρωτογενή τομέα κρίνεται άκρως απαραίτητη. Τα δε στοιχεία, όπως είναι η ανάπτυξη εναλλακτικών μορφών τουρισμού καθώς και η συνεχής τάση για αγορά τοπικών αγροτικών προϊόντων από τους αλλοδαπούς τουρίστες, δείχνουν ότι είναι το μόνο αντίδοτο στην οικονομική κρίση».\nΤΟΝ ΛΟΓΟ τώρα έχουν οι αρμόδιοι τοπικοί Φορείς. Στο κάτω – κάτω τα προβλήματα που επισημαίνουν οι επισκέπτες -αν και εφόσον αντιμετωπιστούν- θα βελτιώσουν την ποιότητα ζωής και των μόνιμων κατοίκων των Χανίων. Γιατί για να είναι μία πόλη όμορφη για τους ξένους πάνω απ’ όλα θα πρέπει να την απολαμβάνουν και οι κάτοικοί της.\nΜάνος Χατζιδάκις (23/10/1925 - 15/6/1994): Είκοσι χρόνια από τον θάνατο του Μεγάλου Ερωτικού\n«Και πρώτα απ’ όλα τι εννοούμε λέγοντας παιδεία;\nΤην πληροφορία, την τεχνική, το δίπλωμα εξειδίκευσης, που εξασφαλίζει γάμο, αυτοκίνητο κ ακίνητο, με πληρωμή την πλήρη υποταγή του εξασφαλισθέντος, για την πνευματική και ψυχική διάπλαση ενός ελεύθερου ανθρώπου, με τεχνική αναθεώρησης και ονειρικής δομής, με αγωνία απελευθέρωσης και με διαθέσεις μίας ιπτάμενης φυγής προς τα άστρα;»\nEφυγε πριν από είκοσι χρόνια, στις 15 Ιουνίου του 1994, ο Μάνος Χατζιδάκις, αλλά είναι σαν να μη έφυγε ποτέ. Οι μουσικές του παραμένουν διαχρονικές, τα λόγια του και τα γραπτά του επίκαιρα. Η ματιά του στα πράγματα ήταν η καθαρή ματιά ενός ελεύθερου ανθρώπου, που δεν εγκλωβιζόταν ιδεολογικά, αλλά, απεναντίας, ήταν έξω από κάθε είδους και χρώματος κομματικές, πολιτικές και ιδεολογικές αγκυλώσεις. Αλλωστε, ο ίδιος τασσόταν σταθερά υπέρ της αναθεώρησης και υπερασπιζόταν με πάθος τους αναθεωρητές.Οι περισσότεροι τον έχουν γνωρίσει ως συνθέτη θαυμάσιων μουσικών και ανεπανάληπτων έργων, όπως “το χαμόγελο της Τζοκόντα” και “Ο Μεγάλος Ερωτικός”. Οσοι, εν τούτοις, είχαν την τύχη να εντρυφήσουν στον ποιητικό, αλλά και πολιτικό του λόγο, ανακάλυψαν έναν σπουδαίο Ελληνα.\nΟι πολιτικές του παρεμβάσεις ήταν επί της ουσίας, καθώς εννοούσε να μη χαρίζεται σε κανέναν, να υπερασπίζεται τις μειονότητες, τα δικαιώματα και τις ελευθερίες και να αντιπαλεύει αυταρχικά καθεστώτα.\n«Προτιμώ να μην υπάρχω, παρά να υπάρχω όπως θέλουν οι άλλοι», έλεγε.\n«Οποιος δεν φοβάται το πρόσωπο του τέρατος, πάει να πει ότι του μοιάζει. Και η πιθανή προέκταση του αξιώματος είναι, να συνηθίσουμε τη φρίκη, να μας τρομάζει η ομορφιά», ανέφερε σε σχόλιό του στο Τρίτο Πρόγραμμα με τίτλο “Το πρόσωπο του τέρατος και ο φόβος μήπως το συνηθίσουμε”.\nΣτενοί ήταν οι δεσμοί του Μάνου Χατζιδάκι και με την Κρήτη καθώς, όπως και σε παλαιότερο αφιέρωμά μας στον συνθέτη είχαμε επισημάνει, ο πατέρας του καταγόταν από τη Μύρθιο Ρεθύμνου. Το 1979 ο Μάνος Χατζιδάκις καθιέρωσε τις “Μουσικές Γιορτές” στα Ανώγεια με τοπικούς λαϊκούς χορούς και τραγούδια, ενώ το 1980 εγκαινίασε τον “Μουσικό Αύγουστο” στο Ηράκλειο.\nΤον Ιανουάριο του 1979 είχε μιλήσει «περί πολιτισμού και παράδοσης» στην Ορθόδοξο Ακαδημία Κρήτης στο Κολυμπάρι Χανίων.\nΤον Αύγουστο του 1981 ο Μάνος Χατζιδάκις είχε μιλήσει στον δημοτικό κινηματογράφο των Χανίων “Κήπος” για τη μουσική στον κινηματογράφο με αφορμή την προβολή της ταινίας – γουέστερν “Blue” του Σίλβιο Ναριτζιάνο, στην οποία τη μουσική είχε γράψει ο ίδιος. Τη βραδιά είχε οργανώσει ο τότε και επί πολλά χρόνια υπεύθυνος του κινηματογράφου Λεωνίδας Κακάρογλου. Η ομιλία του Μάνου Χατζιδάκι δημοσιεύθηκε στο ενημερωτικό έντυπο του “Κήπου”, το καλοκαίρι του 1999.\nΣημαντική, επίσης, ήταν η συμβολή του Μάνου Χατζιδάκι στην ίδρυση της Εταιρείας Θεάτρου Κρήτης (Ε.ΘΕ.Κ.) που απετέλεσε πρόδρομο του ΔΗ.ΠΕ.ΘΕ.Κ.\nΜεγάλο ενδιαφέρον παρουσιάζει η ιστοσελίδα για τη ζωή και το έργο του μεγάλου συνθέτη στην ηλεκτρονική διεύθυνση “www.hadjidakis.gr”. Οι επισκέπτες έχουν τη δυνατότητα να ακούσουν ηχητικά αποσπάσματα με τη φωνή του, αλλά και να ενημερωθούν για το γενικότερο έργο του, τις απόψεις και τις παρεμβάσεις του. Σε κείμενο του δημοσιογράφου Φώτη Απέργη, αναφέρεται ότι «οι μειοψηφίες κάθε είδους είχαν τον σεβασμό και την υποστήριξη του Μάνου Χατζιδάκι. Ηδη στο πρώτο τεύχος του Τετάρτου (σ.σ.: του περιοδικού του οποίου υπήρξε εκδότης), τον Μάιο του 1985, αυτός, ο φίλος του Καραμανλή και πιστός ψηφοφόρος της Δεξιάς, παίρνει συνέντευξη από τον Λεωνίδα Κύρκο με σχεδόν προπαγανδιστικό ενδιαφέρον για την επιβίωση του Κ.Κ.Ε. Εσωτερικού. Ανέκαθεν, εξάλλου, εκτιμούσε την Αλέκα Παπαρήγα, γιατί ούσα γυναίκα ηγούνταν ενός κόμματος, που μάλλον, αγωνιζόταν “για μία χαμένη υπόθεση”».\nΔιαχρονικό, επίσης, το κείμενο του Μάνου Χατζιδάκι με τίτλο “Ο νεοναζισμός δεν είναι οι άλλοι”. Το είχε γράψει τον Φεβρουάριο του 1993 και είχε δημοσιευτεί στο πρόγραμμα αντιναζιστικής συναυλίας που είχε δώσει η Ορχήστρα των Χρωμάτων με έργα Βάιλ, Λιστ και Μπάρτον καθώς και στην εφημερίδα “Ελευθεροτυπία”.\n«Ο νεοναζισμός, ο φασισμός, ο ρατσισμός και κάθε αντικοινωνικό και αντιανθρώπινο φαινόμενο συμπεριφοράς δεν προέρχεται από ιδεολογία, δεν περιέχει ιδεολογία, δεν συνθέτει ιδεολογία. Είναι η μεγεθυμένη έκφραση – εκδήλωση του κτήνους που περιέχουμε μέσα μας χωρίς εμπόδιο στην ανάπτυξή του, όταν κοινωνικές ή πολιτικές συγκυρίες συντελούν, βοηθούν, ενισχύουν τη βάρβαρη και αντιανθρώπινη παρουσία του. Η μόνη αντιβίωση για την καταπολέμηση του κτήνους που περιέχουμε είναι η Παιδεία. Η αληθινή Παιδεία και όχι η ανεύθυνη εκπαίδευση και η πληροφορία χωρίς κρίση και χωρίς ανήσυχη αμφισβητούμενη συμπερασματολογία…».\nΒΙΟΓΡΑΦΙΚΟ ΣΕ ΠΡΩΤΟ ΠΡΟΣΩΠΟ\nΣε βιογραφικό σημείωμα σε πρώτο πρόσωπο ο Μάνος Χατζιδάκις έγραφε μεταξύ άλλων:\n«Γεννήθηκα στις 23 του Οκτώβρη του 1925 στην Ξάνθη τη διατηρητέα κι όχι την άλλη τη φριχτή που χτίστηκε μεταγενέστερα απ’ τους εσωτερικούς της ενδοχώρας μετανάστες. Η συνύπαρξη εκείνο τον καιρό ενός αντιτύπου της μπελ-επόκ, με αυθεντικούς τουρκικούς μιναρέδες, έδιναν χρώμα και περιεχόμενο σε μία κοινωνία – πανσπερμία απ’ όλες τις γωνιές της Ελλαδικής γης, που συμπτωματικά βρέθηκε να ζει σε ακριτική περιοχή και να χορεύει τσάρλεστον στις δημόσιες πλατείες. Σαν άνοιξα τα μάτια μου είδα με απορία πολύ κόσμο να περιμένει την εμφάνισή μου (το ίδιο συνέχισα κι αργότερα να απορώ σαν με περίμεναν κάπου καθυστερημένα να φανώ). Η μητέρα μου ήταν από την Αδριανούπολη, κόρη του Κωνσταντίνου Αρβανιτίδη, και ο πατέρας μου απ’ την Μύρθιο της Ρεθύμνου, απ’ την Κρήτη. Είμαι ένα γέννημα δύο ανθρώπων που καθώς γνωρίζω δεν συνεργάστηκαν ποτέ, εκτός απ’ τη στιγμή που αποφάσισαν την κατασκευή μου. Γι’ αυτό και περιέχω μέσα μου χιλιάδες αντιθέσεις κι όλες τις δυσκολίες του Θεού. Ομως η αστική μου συνείδηση, μαζί με τη θητεία μου τη λεγόμενη “ευρωπαϊκή”, φέραν ένα εντυπωσιακό αποτέλεσμα».\n«Το ’66 βρέθηκα στην Αμερική. Εμεινα κι έζησα εκεί κάπου έξι χρόνια, τα χρόνια της δικτατορίας, για λόγους καθαρά εφοριακούς – ανεκαλύφθη πως χρωστούσα τριάμισι περίπου εκατομμύρια στο δημόσιο. Οταν εξόφλησα το χρέος μου επέστρεψα περίπου το ’72 και ίδρυσα ένα καφενείο που το ονομάσαμε “Πολύτροπον”, ίσαμε τη μεταπολίτευση του ’74, όπου και το ’κλεισα, γιατί άρχιζε η εποχή των γηπέδων και των μεγάλων λαϊκών εκτονώσεων. Κράτησα την ψυχραιμία μου και δεν εχόρεψα εθνικούς και αντιστασιακούς χορούς στα γυμναστήρια και στα γεμάτα από νέους γήπεδα. Κλείνοντας το “Πολύτροπο” είχα ένα παθητικό πάλι της τάξεως περίπου των τριάμισι εκατομμυρίων -μοιραίος αριθμός φαίνεται για την προσωπική μου ζωή.\nΑπ’ το ’75 αρχίζει μία διάσημη εποχή που θα τη λέγαμε, για να την ξεχωρίσουμε, υπαλληλική, που μ’ έκανε ιδιαίτερα γνωστό σ’ ένα μεγάλο και απληροφόρητο κοινό, βεβαίως ελληνικό, σαν άσπονδο εχθρό της ελληνικής μουσικής, των ελλήνων μουσικών και της εξ ίσου ελληνικής κουλτούρας. Μέσα σ’ αυτή την περίοδο και ύστερα απ’ ένα ανεπιτυχές έμφραγμα στην καρδιά, προσπάθησα πάλι -ανεπιτυχώς είναι αλήθεια- να πραγματοποιήσω τις ακριβές καφενειακές μου ιδέες πότε στην ΕΡΤ και πότε στο Υπουργείο Πολιτισμού, εννοώντας να επιβάλω τις απόψεις μου με δημοκρατικές διαδικασίες. Και οι δύο όμως τούτοι Οργανισμοί σαθροί και διαβρωμένοι απ’ τη γέννησή τους κατάφεραν να αντισταθούν επιτυχώς και, καθώς λεν, να με νικήσουν “κατά κράτος”. Παρ’ όλα αυτά, μέσα σε τούτον τον καιρό γεννήθηκε το Τρίτο κι επεβλήθη στη χώρα.\nΑδιαφορώ για τη δόξα. Με φυλακίζει μες στο πλαίσιο που καθορίζει εκείνη κι όχι εγώ.\nΠιστεύω στο τραγούδι που μας αποκαλύπτει και μας εκφράζει εκ βαθέων, κι όχι σ’ αυτό που κολακεύει τις επιπόλαιες και βιαίως αποκτηθείσες συνήθειές μας. Περιφρονώ αυτούς που δε στοχεύουν στην αναθεώρηση και στην πνευματική νεότητα, τους εύκολα “επωνύμους” πολιτικούς και καλλιτέχνες, τους εφησυχασμένους συνομήλικους, τη σκοτεινή και ύποπτη δημοσιογραφία καθώς και την κάθε λογής χυδαιότητα.\nΕτσι κατάφερα να ολοκληρώσω την τραυματισμένη από την παιδική μου ηλικία προσωπικότητα, καταλήγοντας να πουλώ «λαχεία στον ουρανό» και προκαλώντας τον σεβασμό των νεωτέρων μου μιας και παρέμεινα ένας γνήσιος Ελληνας και Μεγάλος Ερωτικός».\n(Χανιώτικα νέα - ένθετο "Διαδρομές" - 14/6/2014)\nΠροτεραιότητες από την Ενωση Ξενοδόχων Νομού Χανίω...\nΚραυγή αγωνίας για τη μη λειτουργία της Μονάδας Εν...\nΘεατρική παράσταση στο Μουσείο Τυπογραφίας: "Μιχάλ...\nΠρωτοποριακό πρόγραμμα για τη θαλάσσια ζωή στον πλ...\nΥπαναχώρηση ΤΑΙΠΕΔ: Και φοιτητικές εστίες στο πρώη...\nΤα γράμματα συναντούν τον πολιτισμό στο Μουσείο Τυ...\nΗ διάρθρωση σπουδών στον νέο Οργανισμό του Πολυτεχ...\nΖωγραφίζοντας με γραφομηχανή: η ταλαντούχα Keira R...\nΜάνος Χατζιδάκις (23/10/1925 - 15/6/1994): Είκοσι ...\nΕλπιδοφόρα μηνύματα για τον τουρισμό\nΗ Μονάδα Νεογνών του Νοσοκομείου Χανίων\nΣτην τοπική κοινωνία και στους φοιτητές της και όχ...\nΖοέλ Λοπινό: "Η Ελένη και το τέρας" - Βιβλίο "γροθ...\nΤιεν Αν Μεν: 25 χρόνια από τη βίαιη καταστολή της ...\nΣύροι πρόσφυγες εγκλωβισμένοι στα Χανιά


Η κόρη του Νίκου Χατζηνικολάου και της Κρίστυ Τσολάκη μεγάλωσε και μοιάζει πολύ στον μπαμπά της | O Ξερόλας\nΗ κόρη του Νίκου Χατζηνικολάου και της Κρίστυ Τσολάκη μεγάλωσε και μοιάζει πολύ στον μπαμπά της\nΝίκος Χατζηνικολάου και Κρίστυ Τσολακάκη έχουν αποκτήσει την μικρή Εύα. Τελευταία φορά που δημοσιεύτηκε φωτογραφία της μικρής ήταν στις 11 Αυγούστου, όταν ο Νίκος Χατζηνικολάου, της ευχήθηκε με μια κο…\nΝίκος Χατζηνικολάου και Κρίστυ Τσολακάκη έχουν αποκτήσει την μικρή Εύα. Τελευταία φορά που δημοσιεύτηκε φωτογραφία της μικρής ήταν στις 11 Αυγούστου, όταν ο Νίκος Χατζηνικολάου, της ευχήθηκε με μια κοινή τους φωτογραφία, «Χρόνια πολλά!».\nΝίκος Χατζηνικολάου: Η φωτογραφία της μικρής και οι ευχές\nΗ επτάχρονη Εύα, του έχει πάρει στην κυριολεξία το μυαλό. Μετά τη σύζυγό του, είναι η δεύτερη γυναίκα που μονοπωλεί το ενδιαφέρον του anchorman του ΑΝΤ1.\nΕξάλλου όπως έχει αποκαλύψει και ο ίδιος σε συνέντευξή του, η μικρή ήρθε στη ζωή του για να τον ξεμυαλίσει.\nΗ Εύα πηγαίνει στην δευτέρα δημοτικού, το σχολείο άρχισε, το ίδιο και οι εργασίες. Έχοντας πιασμένα τα μαλλιά της κότσο. Προφανώς έχει επιστρέψει από τα μάθημα μπαλέτου φαίνεται να κάνει με αφοσίωση τις εργασίες της. Ο μπαμπάς την απαθανατίζει με το κινητό του τηλέφωνο.\n«Εδώ γράφουμε και διαβάζουμε… πυρετωδώς!!», σχολίασε κάτω από τη φωτογραφία της Εύας και αμέσως τα σχόλια και για καλή σχολική χρονιά και καλή πρόοδο έπεσαν βροχή.\nΝίκος Χατζηνικολάου: Μερικές από τις φωτογραφίες\nΟ παρουσιαστής του κεντρικού δελτίου ειδήσεων του ΑΝΤ1 έχει ακόμη τρία αγόρια.\nΤον Πάνο, τον Κωνσταντίνο και τον Αλέξανδρο.\nΤον Αλέξανδρο, τον Κωνσταντίνο και την Εύα, έχει αποκτήσει από το γάμο του με την Κρίστυ Τσολακάκη.\nΗ Εύα όμως, είναι η αδυναμία του.\nΗ μικρή Εύα έχει μεγαλώσει και είναι μια κούκλα.


Εβδομάδες καταπληκτικών προσφορών. Κερδίστε διπλά μπαίνοντας δυναμικά στην αγορά. - Biomedis GR Team - Βιοσυντονισμός Ελλάδα\nHome biomedis Εβδομάδες καταπληκτικών προσφορών. Κερδίστε διπλά μπαίνοντας δυναμικά στην αγορά.\nΕβδομάδες καταπληκτικών προσφορών. Κερδίστε διπλά μπαίνοντας δυναμικά στην αγορά.\nΝέα προσφορά από την Biomedis\nΗ εταιρία Biomedis , πέρα από την πρωτοπορία στο κομμάτι της τεχνολογίας των συσκευών της , διαθέτει ένα ανανεωμένο marketing plan το οποίο διαρκώς βελτιώνεται. Σκοπός της εταιρίας είναι να δώσει κίνητρο σε όλο και περισσότερους από εσάς να γίνεται κομμάτι της.\nΓια τον λόγο αυτό μας παρουσιάζει μία καταπληκτική προσφορά για την περίοδο από 21/05 έως 03/06. Προσφέρει 15% έκπτωση σε όλες τις αγορές συσκευών πλην της συσκευής Biomedis M.\nΑδράξτε την ευκαιρία και βγείτε κερδισμένοι από τις καταπληκτικές προσφορές της Biomedis. Για περισσότερες πληροφορίες καλέστε μας στο 6980 059799 ή γράψτε μας στο email biomedisteam@gmail.com. Σας περιμένουμε!!